text:
MATAUPU 12
Ia Tautala i “Upu Lelei e Atiaʻe Ai”
“Ia aua neʻi alu atu se upuleaga mai i o outou gutu, a ia fai atu ni upu lelei e atiaʻe ai.”
1-3. (a) O le ā se meaalofa a Ieova mo i tatou, ma e faapefea ona tatou faaaogā sesē lenā meaalofa? (e) E faapefea ona faaaogā le meaalofa o le tautala ina ia tumau ai i le alofa o Ieova?
O Ā NI ou lagona pe a e aveina se meaalofa i se tagata e pele iā te oe, ae faatalalē i ai? Seʻi faapea na e ave i ai se taavale, a ua e faalogo e avetaavale faatamala, ma ua lavevea ai nisi. E mautinoa lava e te faanoanoa ai.
2 O le tomai e tautala ai ma le poto, o se meaalofa mai iā Ieova, o Lē e foaʻi maia “meaalofa lelei uma ma mea uma e atoatoa ona lelei.” (Iakopo 1:17) O lenei meaalofa ua faaesea ai le fanau a tagata mai i isi meaola, lea ua mafai ai ona tatou faailoa atu o tatou manatu ma faalogona. Ae e pei o le taavale, e mafai foʻi ona faaaogā sesē lenei meaalofa o le tautala. Pagā se faanoanoa o Ieova pe a tatou faatalalē i a tatou tala e fai, lea e iʻu ai ina tigā ma mafatia loto o isi tagata!
3 Ina ia tatou tumau i le alofa o le Atua, e tatau ona tatou faaaogā lenei meaalofa o le tautala e pei ona finagalo i ai Lē na foaʻi maia. E lē o tuua i tatou e Ieova e taumatemate i upu e faafiafia ai o ia. Ua fai mai lana Afioga: “Ia aua neʻi alu atu se upuleaga mai i o outou gutu, a ia fai atu ni upu lelei e atiaʻe ai i taimi e tatau ai, ina ia aogā i ē o faalogologo i ai.” (Efeso 4:29) Seʻi o tatou iloiloina le māfuaaga e tatou te faaeteete ai i a tatou upu, o upu e tatau ona tatou ʻalofia, ma le auala e tatou te tautatala ai i “upu lelei e atiaʻe ai.”
LE MĀFUAAGA E FAAETEETE AI I A TATOU UPU
4, 5. E faapefea ona faamatala e nisi o faataoto o le Tusi Paia le malolosi o aafiaga o upu?
4 O se tasi o māfuaaga e faaeteete ai i a tatou upu, ona e malolosi aafiaga o upu. Ua faapea mai le Faataoto 15:4: “O le laulaufaiva e pulea lelei, o le laau o le ola lea, a o le laulaufaiva faapiʻopiʻo e momomo ai le agaga.” E pei ona lauolaola i vai se laau ua toetoe a pē, e faapena foʻi ona faafouina agaga o ē e faalogologo i upu mālū o se laulaufaiva toʻafimālie. O le tuufaafeagai o lenā mea, e nutimomoia agaga o tagata i upu faapiʻopiʻo o se laulaufaiva pepelo. O le mea moni, o upu e tatou te tautatala ai e malolosi ona aafiaga, e faamanuʻalia ai pe e faamālōlōina ai.
5 A o faamatalaina le malosi tele o aafiaga o upu, ua faapea mai se isi faataoto: ʻO le tautala lē mafaufau, ua pei o le tutuʻi o le pelu.’ (Faataoto 12:18) O le tautala lē mafaufau i upu tigā, e matuā nutimomoia ai loto ma faaleagaina ai faigāuō. Po ua tuia ea lou loto i ni upu e pei o le tutuʻi o le pelu? Ae i se itu lelei, ua faapea mai le faataoto lava lenā: “O le laulaufaiva o ē e atamamai, e mālōlō ai.” O upu alofa mai i se tasi ua faaalia le atamai mai le Atua, e mafai ona faamālōlōina ai se loto ua tigā, ma faaleleia ai faiā ma tagata. Po o e manatua se taimi na faamālōlōina ai ou faalogona tigā i ni upu alofa? (Faitau le Faataoto 16:24.) Ona ua tatou iloa le malolosi o aafiaga o a tatou upu, e tatou te mananaʻo la e faamālōlōina isi i a tatou upu, ae lē o le faatigā iā i latou.
O upu toʻafilemu e faafouina ai
6. Aiseā e faigatā tele ai ona pulea o tatou laulaufaiva?
6 E tusa lava pe tatou te taumafai malosi i ai, ae e lē mafai ona pulea atoatoa o tatou laulaufaiva. O le māfuaaga lona lua lenei e tatau ai ona tatou faaeteete i a tatou upu. Ua tatou māfuli e faaaogā sesē o o tatou laulaufaiva ona o le tino agasala ma le lē lelei atoatoa. O a tatou upu e mapuna mai i o tatou loto, ma “e leaga faanaunauga o le loto.” (Kenese 8:21; Luka 6:45) E faigatā tele le puleaina o o tatou laulaufaiva. (Faitau le Iakopo 3:2-4.) E ui lava e lē mafai ona pulea atoatoa o tatou laulaufaiva, ae e mafai ona tatou galulue e faaleleia a tatou upu. E pei o se tagata aau o loo tauivi e aau i le mea o agaʻi mai ai le āu, e faapena foʻi ona tatou tauivi ma le tuʻinanauga agasala e faaaogā sesē o tatou laulaufaiva.
7, 8. Aiseā e tatou te tali atu ai iā Ieova i upu e tatou te tautatala ai?
7 O le māfuaaga lona tolu e faaeteete ai i a tatou upu, ona e tatou te tali atu iā Ieova i upu e tatou te tautatala ai. O le auala e faaaogā ai o tatou laulaufaiva, e aafia ai e lē na o a tatou faiā ma tagata, ae o la tatou faiā ma Ieova. Ua faapea mai le Iakopo 1:26: “Afai e manatu se tasi iā te ia lava o sē e toʻaga i le tapuaʻiga [e auauna i le Atua] ae lē pulea lona laulaufaiva, ua faasesēina e ia lona lava loto, ua lē aogā la lana tapuaʻiga.” E pei ona tatou mātauina i le mataupu ua teʻa, e tāua tele a tatou upu i la tatou tapuaʻiga. Afai e lē puleaina o tatou laulaufaiva, ma lafo atu upu tigā ma le oona, e mafai ona lē aogā ai a tatou galuega uma faa-Kerisiano i le silafaga a le Atua. E mataʻutia tele lenā manatu.
8 E manino mai e iai māfuaaga lelei e tatau ai ona tatou faaeteete ina neʻi faaaogā sesē le meaalofa o le tautala. A o tatou leʻi talanoa i upu lelei e atiaʻe ai, seʻi o tatou talanoa muamua i upu e lē tatau lava ona tautala ai se Kerisiano moni.
O UPU E FAAVAIVAIA AI
9, 10. (a) O ā upu ua masani ona tautatala ai tagata o le lalolagi i aso faisoo? (e) Aiseā e tatau ai ona tatou teena upu masoā? (Tagaʻi foʻi i le faamatalaga i le pito i lalo.)
9 O upu masoā. E masani ona tautatala tagata o le lalolagi i upu sā, o upu matagā, ma upu leaga. E faaaogā e le toʻatele o tagata upu masoā e faamamafa ai se manatu, pe ona ua feita. E masani ona faaaogā e le ʻaufaifaleaitu upu masoā ma upu e faauigalua ina ia toē ai tagata. Ae e lē o se mea e toē ai. E pe tusa ma le 2,000 tausaga ua teʻa, na fautuaina ai e le aposetolo o Paulo le faapotopotoga i Kolose ina ia tuu ese “upu masoā.” (Kolose 3:8) Na faapea atu Paulo i le faapotopotoga Efeso e lē tatau ona “taʻua” e Kerisiano moni ni “tausuaga matagā.”
10 E inosia e Ieova upu masoā. E inosia foʻi e tagata e alolofa iā te ia upu masoā. O le mea moni, o lo tatou alofa iā Ieova e uunaʻia ai i tatou e teena upu masoā. Ina ua lisi mai e Paulo “galuega a le tino,” na ia taʻua ai “le amio lē mamā,” lea e ono aofia ai ma upu lē mamā. (Kalatia 5:19-21) O se mataupu e tugā tele. E mafai ona faateʻaeseina se tasi mai i le faapotopotoga, pe afai e fautuaina soo o ia ae e lē salamō lava, ae ua faaauau ona fai ma ana masani le tautala i mea e lē mamā, o mea e matuā matagā, ma mea e faaleagaina ai se tasi. *
11, 12. (a) Aiseā e leaga ai le faitala? (e) Aiseā e tatau ai i ē e tapuaʻi iā Ieova ona ʻalofia tala taufaaleaga?
11 O le faitala ma tala taufaaleaga. E mafai lava ona tatou talatalanoa e faatatau i isi tagata ma o latou olaga. Ae pe e leaga na talanoaga? E lē leaga pe afai o loo talatalanoa mamā, ma o loo tatou faamatalaina atu ni tala fiafia ma aogā, e pei o se tagata ua faatoʻā papatiso, ma se tagata e manaʻomia se faalaeiauga. E oo foʻi i Kerisiano i le uluaʻi senituri, na matuā naunau i latou mo le lelei o isi, ma na latou fetufaaʻi i tala talafeagai e faatatau i uso talitonu. (Efeso 6:21, 22; Kolose 4:8, 9) Ae peitaʻi, o le faitala o le suia lea o ni tala moni, pe e faailoa atu ai ni mataupu e matuā patino i se tasi. E matuiā tele auā e mafai ona iʻu ai i le faia o tala taufaaleaga, lea e faaleagaina ai se tasi. O tala taufaaleaga e faasino atu “i tuuaʻiga sesē . . . lea e taʻuleagaina ma faaleagaina ai le talaaga o se isi tagata.” O se faaaʻoaʻoga, na faia e le ʻau Faresaio ni tala taufaaleaga matuiā ina ia faalumaina ai Iesu. (Mataio 9:32-34; 12:22-24) O le faia o tala taufaaleaga, e masani ona tupu ai le vevesi.
12 E lē manatu māmā Ieova i ē e faaaogā le meaalofa o le tautala e faaleaga ai isi, pe ia faatupu ai feeseeseaʻiga. E inosia e ia o ē e “faatupuina maseiga i le va o uso.” (Faataoto 6:16-19) O le upu Eleni ua faaliliuina i “tala taufaaleaga” o le di·aʹbo·los, o le taʻu foʻi lenā e ave iā Satani. O ia o le “Tiapolo,” o lē e amioleaga e na te faia tala taufaaleaga e uiga i le Atua. (Faaaliga 12:9, 10) O le mea moni, e tatou te mananaʻo e ʻalofia le faia o tala e ono taʻua ai i tatou o tiapolo. E lē taliaina e le faapotopotoga ni tala taufaaleaga e faapogaia ai galuega o le tino, e pei o le “finauvale” ma “fevaevaeaʻiga.” (Kalatia 5:19-21) A o tatou leʻi toe faamatala atu ni tala e uiga i se tasi, ia fesili muamua ifo iā i tatou: ʻPe e moni? Po o se gaoioiga alofa le toe faatamala atu i isi? Pe e talafeagai ona faasalalau atu i isi lenei tala?’
13, 14. (a) O ā aafiaga o upu faatigā i ē e faalogologo i ai? (e) O le ā le uiga o le fai upu leaga, ma aiseā e matuiā ai le mea e oo i se tasi e fai upu leaga?
13 O upu faatigā. E pei ona taʻua muamua, e iai le malosi o upu e faatigā ai i isi. Ona o le tino lē lelei atoatoa, e iai taimi e tatou te faia ai ni tala e tatou te salamō ai. Peitaʻi, ua lapataʻi mai le Tusi Paia i ni upu masani e matuā lē taliaina i totonu o se aiga Kerisiano, po o le faapotopotoga. Na apoapoaʻi atu Paulo i Kerisiano: “Ia tuu lo outou ita umi, ma le itaitagofie, ma le lotoa, ma le soona ʻeʻē, ma upu masoā.” (Efeso 4:31) O upu faatigā
14 Ua matuā taʻusalaina e le Tusi Paia le faia o upu leaga
O “UPU LELEI E ATIAʻE AI”
15. O ā “upu lelei e atiaʻe ai”?
15 E faapefea ona tatou faaaogā le meaalofa o le tautala e pei ona finagalo i ai Lē na foaʻi maia? Ia manatua, ua faalaeiauina i tatou e le Tusi Paia ina ia tautatala i “upu lelei e atiaʻe ai.” (Efeso 4: 29) E fiafia Ieova pe a tatou tautatala i upu e atiaʻe, e faalaeiau ma faamalosiau ai i isi. E tatau ona manatunatu lelei ina ia mafai ai ona tatou tautatala i upu faapena. E lē o iai i le Tusi Paia ni tulafono maʻoti e tatou te mulimuli ai; e lē o iai foʻi se lisi o upu eseese e aofia ai i “faamatalaga mamā.” (Tito 2:8) Ina ia tautatala i “upu lelei e atiaʻe ai,” e lelei ona tatou manatua ni vala tāua se tolu e iloa ai tala e atiaʻe ai: E mamā, e moni, ma e agalelei. A o tatou manatua na vala e tolu, seʻi o tatou iloiloina ni faaaʻoaʻoga maʻoti o upu e atiaʻe ai.
16, 17. (a) Aiseā e tatau ai ona tatou faamālō atu i isi? (e) O ā ni avanoa e faamālō atu ai i isi i le faapotopotoga ma le aiga?
16 O le faamālō atu. Ua silafia e Ieova ma Iesu le tāua o le faamālō atu ma le talisapaia o isi. (Mataio 3:17; 25:19-23; Ioane 1:47) E lelei foʻi mo i tatou o Kerisiano, ona faamālō atu i isi. Aiseā? Auā ua faapea mai le Faataoto 15:23: “E maʻeu le matagofie o le upu e fai i le taimi talafeagai!” Ia fesili ifo iā te oe: ʻPo o ā ni oʻu lagona pe a faamālō mai se tagata iā te aʻu? Pe e lē māfanafana ai ea loʻu loto ma faalaeiauina ai aʻu?’ Ioe, afai e faamālō mai se tasi iā te oe, e te iloa ai o loo ia amanaʻia oe, o loo manatu mamafa iā te oe, ma ua alu aogā au taumafaiga. O manatu lelei faapena, e faatupuina ai lou lototele, ma uunaʻia ai oe ia saga galue malosi i le lumanaʻi. Talu ai e te talisapaia le faamālō mai o se tasi iā te oe, pe e lē tatau ai la ona e finafinau e faamālō atu i isi?
17 Ia taumafai malosi e vaai i le itu lelei o tagata, ma faamālō atu iā i latou. Atonu e te faalogologo i se lauga manaia i le faapotopotoga, po ua e mātauina foʻi se talavou o loo aapa atu i ni sini faaleagaga, po ua e mātauina foʻi se tagata matua o loo auai ma le faamaoni i sauniga e ui i lona soifua matua. O le faamālō atu iā i latou, o le a pāʻia ai o latou loto ma faamalosia ai lo latou itu faaleagaga. E tāua foʻi lenei mea i totonu o le aiga, e tatau ona faalogo tane ma avā i upu faamālō ma le talisapaia e le tasi o le isi. (Faataoto 31:10, 28) E ola fiafia le fanauiti pe a amanaʻia ma talisapaia i latou. E tāua tele i le fanauiti le faamālō ma le talisapaia o i latou, e pei o le tāua o le lā ma le vai i se laau. Mātua e, ia saʻili ni avanoa e faamālō atu ai i a outou fanauiti mo o latou uiga ma taumafaiga lelei. O le faamālō atu faapena, e tuputupu aʻe ai le lototele ma le mautinoa o le fanauiti, ma uunaʻia ai i latou ina ia taumafai atili e fai le mea saʻo.
18, 19. Aiseā e tatou te taumafai malosi ai e faalaeiau ma faamāfanafana i uso talitonu, ma e faapefea ona tatou faia faapea?
18 O faalaeiauga ma faamāfanafanaga. O loo manatu mamafa Ieova i “ē ua faatauvaa” ma “ē ua nutimomoia.” (Isaia 57:15) Ua faalaeiauina i tatou e lana Afioga ina ia “fefaamāfanafanaaʻi [pe fefaalaeiauaʻi]” ma “faamāfanafana i ē mafatia.” (1 Tesalonia 5:11, 14) E mafai ona tatou mautinoa o loo silasila alofa mai le Atua, ma e na te talisapaia a tatou taumafaiga e faalaeiau ma faamāfanafana i uso talitonu, o ē ua lotomafatia.
19 O le ā sau tala e fai atu e atiaʻe ai se Kerisiano ua lotovaivai, po ua lotomafatia? Aua e te manatu e tatau ona e taumafai e foʻia lona faafitauli. E pau lava le mea e moomia i le tele o taimi, o ni au upu faamāfanafana. Ia faamautinoa atu i le tagata lotovaivai, o loo e manatu alofa iā te ia. Ia fai i le tagata lotovaivai o le a e faia sa oulua tatalo; ia e faatoga atu iā Ieova e fesoasoani mai i le tagata e na te iloa o loo alolofa mai isi iā te ia, ma o loo alofa mai foʻi le Atua iā te ia. (Iakopo 5:14, 15) Ia faamautinoa atu iā te ia, e tāua tele o ia i totonu o le faapotopotoga. (1 Korinito 12:12-26) Ia faitau se mau o le Tusi Paia ina ia faamautinoa atu iā te ia o loo manatu mamafa mai Ieova iā te ia. (Salamo 34:18; Mataio 10:29-31) O le faaalu o se taimi tele e fai atu ai se “tala lelei” i lē ua lotovaivai, ma ia tatou tautatala mai i o tatou loto, e lē taumatea o le a ia lagona ai le alofa ma le talisapaia o ia.
20, 21. O ā vala e fesoasoani ina ia aogā ai fautuaga?
20 O fautuaga aogā. O i tatou uma lava e moomia ni fautuaga mai lea taimi i lea taimi, ona o i tatou o tagata lē lelei atoatoa. Ua faalaeiauina i tatou e le Tusi Paia: “Ia faalogo i le fautuaga ma talia le aʻoaʻiga, ina ia e atamai ai i aso o i luma.” (Faataoto 19:20) E lē na o toeaina e latou te avatu fautuaga i isi. E fautuaina e mātua le fanau. (Efeso 6:4) Atonu e tatau i tuafāfine matutua ona fautuaina fafine talavou. (Tito 2:3-5) O le alofa e uunaʻia ai i tatou e avatu ni fautuaga e lē nutimomoia ai le loto o le isi tagata. E faapefea ona tatou faia lenā mea? Seʻi manatu i ni vala se tolu o le a atili aogā ai fautuaga: o le vaaiga ma le uunaʻiga o le faufautua, o le faavae o le fautuaga, ma le agaga e avatu ai le fautuaga.
21 Ina ia aogā fautuaga, e tāua le pito laau a le faufautua. Ia fesili ifo iā te oe, ʻPo o le ā le taimi ou te taliagofie ai se fautuaga?’ E te taliagofie se fautuaga pe afai e te iloa e alofa le faufautua iā te oe, e lē fiugofie o ia, ma e lē ʻaluʻalua lona loto. E tatau foʻi la ona e faapena pe a avatu ni fautuaga i isi tagata. O fautuaga lelei e faavae aʻe i le Afioga a le Atua. (2 Timoteo 3:16) Pe e tatou te faitau saʻo mai i le Tusi Paia pe e leai, ae e ao ona faavae a tatou fautuaga uma i le Tusi Paia. E tatau ai la ona faaeteete toeaina i le faamalolosi atu o o latou manatu i isi tagata; e lē mimilo e i latou le Tusi Paia, ona peiseaʻī lea o loo lagolagoina e le Tusi Paia le manatu o se tasi. E sili ona aogā fautuaga pe a saʻo le agaga e avatu ai. E taliagofie fautuaga e faamāi i le masima, ma e tausi ai le mamalu o le tagata o loo avatu i ai le fautuaga.
22. O le ā lou sini i le faaaogāina o le meaalofa o le tautala?
22 O le mea moni, o le tautala o se meaalofa mai i le Atua. O lo tatou alofa iā Ieova e uunaʻia ai i tatou e faaaogā lelei lenei meaalofa, nai lo o le faaaogā sesē. Ia tatou manatua, e malolosi aafiaga o a tatou upu, a lē o le atiaʻe ai o isi, po o le faavaivaia ai o i latou. Seʻi tatou taumafai la e faaaogā lenei meaalofa e pei ona finagalo i ai Lē na foaʻi maia, ina ia “atiaʻe ai.” O le a avea ai a tatou upu o se faamanuiaga i ē o loo siʻomia i tatou, ma e fesoasoani ina ia tatou tumau ai i le alofa o le Atua.
^ pala. 10 O le faaupuga “amio lē mamā” e pei ona taʻua i le Tusi Paia, e faalauaʻitele lona uiga, e mafai ona aofia ai agasala eseese. E lē faapea o amioga lē mamā uma ua tatau i ai se aʻoaʻiga faafaamasinoga, ae e mafai ona faateʻaeseina se tagata mai le faapotopotoga pe afai e na te faatinoina ma le lē salamō amioga lē mamā matuiā.


c: text/html

text:
Tala 55: O se Tamaitiiti na Auauna i le Atua
Pe E le o se tamaitiiti aulelei ea lenei? O lona igoa o Samuelu. Ma o le tamāloa lenā e tuu atu lona lima i luga o le ulu o Samuelu o le faitaulaga Sili a Isaraelu o Eli. O le tamā lenā o Samuelu o Elekana ma lona tinā o Hana o loo la aumaia Samuelu iā Eli.
E tusa na o le fā pe lima tausaga o Samuelu. Ae o le a nofo nei o ia i le fale fetafa‘i o Ieova faatasi ma Eli ma isi faitaulaga. Aiseā na tuuina atu ai e Elekana ma Hana Samuelu e auauna i le fale fetafa‘i o Ieova? Se‘i o tatou vaai i ai.
I ni nai tausaga muamua atu a o le‘i oo lenei mea, sa faanoanoa tele Hana. O le māfuaaga ona e leai sana pepe, ae sa ia mana‘o tele iai. I le isi aso a o asiasi atu Hana i le fale fetafa‘i o Ieova, sa ia tatalo ai: ‘Ieova e, aua e te faagaloina a‘u! Afai e te foa‘iina iā te au se tama, ou te tautō atu o le a ou avatua o ia e auauna iā te oe i lona olaga atoa.’
Sa tali mai Ieova i le tatalo a Hana, ma i ni masina mulimuli ane ai sa ia fanaua ai Samuelu. Na alofa tele Hana i lana tamaitiiti, ma na a‘oa‘oina o ia e uiga iā Ieova a o itiiti lava. Sa ia faapea atu i lana tane: ‘Afai e matua Samuelu ma ua le toe mana‘omia le susu, o le a ou avea loa o ia i le fale fetafa‘i e auauna ai iā Ieova i inā.’
O le mea lenā o loo faia e Hana ma Elekana i le ata. Ma talu ai sa lelei tele le a‘oa‘oina o Samuelu e ona matua, ua fiafia tele ai o ia e auauna iā Ieova i inei i le fale‘ie o Ieova. I tausaga ta‘itasi uma lava e ō mai ai Hana ma Elekana e tapua‘i i lenei fale‘ie faapitoa, ma asiasi i la lā tamaitiiti. Ma i tausaga ta‘itasi e aumaia ai e Hana se ofu fou sa ia faia mo Samuelu.
A o faagasolo pea tausaga sa auauna pea Samuelu i le fale fetafa‘i, ma sa alofagia o ia e Ieova ma tagata. Ae o atalii o Eli o Hofeni ma Fineaso, sa la faia ni mea leaga se tele ma taumafai ia aua le usiusita‘i isi tagata iā Ieova. Sa tatau ona aveesea i la‘ua e Eli mai le tofi o le faitaulaga, ae na te le‘i faia.
Sa le‘i faatagaina e Samuelu la‘itiiti mea leaga na tutupu i le fale fetafa‘i e taofia ai lana auaunaga iā Ieova. Peita‘i talu ai e to‘aitiiti tagata na alolofa moni iā Ieova sa umi ai le taimi e le‘i fetalai mai Ieova i se tagata ola. Ina ua fai sina matua o Samuelu o le mea lenei sa tupu:
Sa moe Samuelu i le fale fetafa‘i ae na fafagu o ia e se leo. Sa ia tali atu: ‘O au lenei.’ Sa tū o ia i luga ma tamo‘e iā Eli ma fai atu: ‘Sa e valaau mai iā te au, ma o au lenei.’
Peita‘i sa tali atu Eli: ‘Ou te le‘i valaau iā te oe; fo‘i ia i lou moega.’ Ona toe fo‘i lea o Samuelu i lona moega.
Ona sau fo‘i lea o le valaau lona lua: ‘Samuelu!’ Ona toe tamo‘e fo‘i lea o Samuelu iā Eli. ‘Sa e valaau ia te au, ma o au lenei,’ o lana tala lenā. Ae na tali atu Eli: ‘Ou te le‘i valaau iā te oe, lou atalii e. Toe taoto ia i lalo.’ Ona toe fo‘i atu lea o Samuelu i lona moega.
‘Samuelu!’ O le faatolu ai lea o valaau. Sa toe tamo‘e atu fo‘i Samuelu iā Eli. ‘O au lenei, auā sa e valaau moni mai iā te au,’ o ana upu ia. Ua iloa nei e Eli o Ieova lea sa valaau. Ona ia faapea atu lea: ‘Ia e toe fo‘i e taoto, ma afai e toe valaau atu o ia, ona e fai atu lea: “Fetalai mai ia, Ieova e, auā o loo faalogo atu lau auauna.”’
O le tala lenā sa faia e Samuelu ina ua toe valaau mai Ieova. Sa ta‘uina atu e Ieova iā Samuelu o le a ia faasalaina Eli ma ona atalii. Mulimuli ane, sa fasiotia Hofeni ma Fineaso i le taua ma Filisitia, ma ina ua faalogo iai Eli ona pa‘ū lea o ia ma gau lona ua ma oti ai. O lea na taunuu moni lava afioga a Ieova.
Na avea Samuelu ma faamasino mulimuli o Isaraelu. Ina ua toeaina o ia, sa fai atu tagata: ‘Ia e filifili se tupu e pule iā i matou.’ Sa le‘i mana‘o i ai Samuelu, auā o Ieova o lo latou tupu. Ae peita‘i sa tulei atu Ieova e faalogo i le mana‘oga o tagata.
1 Samuelu 1:1-28; 2:11-36; 4:16-18; 8:4-9.
Fesili
- O ai le igoa o le tamaitiiti o loo i le ata, ma o ai isi tagata?
- O le ā le tatalo a Hana i le isi aso a o asiasi atu i le fale fetafa‘i o Ieova, ma o le ā le auala na tali atu ai Ieova iā te ia?
- E fia tausaga o Samuelu ina ua ave o ia i le fale fetafa‘i e auauna ai iā Ieova, ma o le ā e faia e lona tinā mo ia i tausaga ta‘itasi uma lava?
- O ai igoa o atalii o Eli, ma na faape‘ī le la amio?
- Na faapefea ona valaau atu Ieova iā Samuelu, ma o le ā le fe‘au na ia avatu iā Samuelu?
- Ina ua matua Samuelu na avea o ia ma ā, ma o le ā na tupu ina ua toeaina o ia?
Fesili faaopoopo
- Faitau le 1 Samuelu 1:1-28.
O le ā le faaa‘oa‘oga lelei ua faia e Elekana mo ulu o aiga i le taulamua i le tapua‘iga moni? (1 Samu. 1:3, 21; Mata. 6:33; Fili. 1:10)
O le ā se lesona tatou te a‘oa‘oina mai le faaa‘oa‘oga a Hana i le auala e feagai ai ma se faafitauli tugā? (1 Samu. 1:10, 11; Sala. 55:22; Roma 12:12)
- Faitau le 1 Samuelu 2:11-36.
Na faapefea ona faatāua e Eli ona atalii e sili atu na i lo Ieova, ma e faapefea ona avea lenā mea ma lapata‘iga mo i tatou? (1 Samu. 2:22-24, 27, 29; Teu. 21:18-21; Mata. 10:36, 37)
- Faitau le 1 Samuelu 4:16-18.
O ā ni tala leaga e fā na maua mai i le taua, ma o le ā lona aafiaga iā Eli?
- Faitau le 1 Samuelu 8:4-9.
Na faapefea ona matuā faatigā e Isaraelu iā Ieova, ma e faapefea ona tatou lagolagoina faamaoni Lona Malo i aso nei? (1 Samu. 8:5, 7; Ioa. 17:16; Iako. 4:4)
Faitau Atili
Sa Faia Pea e Samuelu le Mea Saʻo
E faapefea ona tatou faaaʻoaʻo iā Samuelu ma faia le mea saʻo e tusa pe e faia e isi tagata mea leaga?
‘Ua Faaauau Ona Tuputupu A‘e Samuelu i Luma o Ieova’
O le ā sa mata‘ina ai le tuputupu a‘e o Samuelu? O le ā sa fesoasoani ina ia tuputupu a‘e ai lona faatuatua a o iai i le fale‘ie paia?

robotstxt: allowed

filter: keep


text:
“AFAI UA FAI I LE LBJ, FA’APEFEA LE ASPA?”
O le gaoioiga a le Kovana lea ua fai e taofia ai si'itaga a le Falema'i o le LBJ, ua lagalaga ai ni isi o manatu o le atunu'u ma tu'u fesili fai mai, “afai ua mafai e le kovana ona taofi si'itaga a le falema’i, aisea la ua le mafai ai ona ia taofia si'itaga a le ASPA?”
O manatu ia o ni isi o le atunu'u na fa'ailoa mai i le Samoa News ina ua fesiligia i latou i le toe fa'afo'i ai o pili o le falema'i i le tulaga tuai sa i ai i le taeao ananafi.
Na ta'ua e i latou na fesiligia, afai ua alofa le ali'i kovana i le atunu'u ona o le fa'afitauli na tula'i mai i le falema'i, e tatau fo'i ona tutusa lona alofa i le tulaga pagatia o lo o i ai pili a le ASPA.
“Afai e pele ia Togiola Amerika Samoa, ua tatau nei ona taofi si'itaga a le ASPA,” o le saunoaga lea a le ali'i o Tomasi Laupama, o se tama e galue o se Leoleo po mo le silia i le 10 tausaga.
Fai mai le tomumu a le isi tina mai Tafuna na alu atu e totogi lana pili vai ma le pili uila i le taeao ananafi, i le Ofisa a le ASPA i Fagatogo, o se tasi o fa'afitauli ua ia matauina i ana pili, ua aga’i atu lava ina le gafatia e lona aiga ona totogi le taugata o pili ua i ai.
“Toe pau lava lenei o le isi avega o lo o tauamo pea e tagata, o pili o le uila ma le vai,” o lana tomumu lea.
“Ou te le iloa pe aisea e faigata ai i le kovana ona taofi si'itaga a le ASPA ae faigofie ona ia taofia si'itaga a le LBJ,?” o le fesili lea a le tina i le sui o le Samoa News.
Na ta'ua e le afioga i le matua ia Togiola Tulafono i luga o se tasi o ana polokalama e fa'apea, afai e taugata pili o le eletise, e i ai le 'auala e ‘alo i ai aiga o le atunu'u e pei o le fa'aaoga lea o moli fagu kalasini e mumu ai i le po, ae afai e si'i pili a le falema’i, e leai lava se isi 'auala e ‘alo i ai tagata, ua na o le oti lava.
Na ta'ua e se tasi o tamali'i ua loa tausaga o tautua i le Fono Faitulafono e fa'apea, e le moni le alofa o le kovana e uiga i pili a le ASPA ma le Falema'i, aua e tutusa lelei lava le mafatiaga o tagata i si'itaga uma ia e lua.
“E le mafai ona ola se pusa'aisa i se kalasini, e le mafai fo'i ona ola se 'auli po o le TV i se kalasini,” o le saunoaga lea a lea tamali'i e lei finagalo e fa'ailoa lona suafa.
Sa ia ta'ua fo'i, e tasi lava le mafua'aga e le mafai ai e le kovana ona ta'oto si'itaga a le ASPA, ona o lea ua silia i le $6 miliona le 'aitalafu a le malo i le ASPA ua le mafai ona totogi.
“E le mafai ona taofia e le ali'i kovana si'itaga a le ASPA leaga o lea o lo o nofo 'aitalafu le malo i le pili o le uila ma le suavai, ma o se tulaga ua le talafeagai tele lea mo le atunu'u lautele o lo o tigaina i le tau totogiina o pili a le ASPA,” o le fa'asea lea a le a tamali'i.
E pei ona silafia, na pasia e le Fono se i'ugafono e talosagaina ai le Fono Fa'afoe a le ASPA ina ia taofi a latou si'itaga mulimuli lea na fa'amamalu i le masina o Oketopa 2011, peita'i na te'ena e le kovana lea i'ugafono.


text:
TALAAGA O LE SOIFUAGA
O Faamanuiaga a Ieova ua Faatamaoaigaina ai Aʻu
NA OU fanau i le 1927 i se tamaʻi aai o Wakaw i Saskatchewan i Kanata. E toʻafitu le fanau a oʻu mātua, e fā tama ae tolu teine. O lea na ou masani i le faatasitasi ma tagata mai lava i loʻu laʻitiiti.
Na oo i lo matou aiga āuga o le paʻū maulalo o le tamaoaiga o le lalolagi i vaitausaga o le 1930. E matou te lē mauʻoa, peitaʻi e lē faapea ai e leʻi iai ni a matou meaʻai. Na iai la matou povi ma le lafumoa, o lea na masani lava ona tele a matou fuāmoa, susu, kulimi, sisi ma pata. Na fesoasoani tagata uma o lo matou aiga i le tausia o meaola ma faia feʻau i le fale.
Ou te manatua pea na taimi fiafia, e pei o le sasala manaia o manogi o apu i totonu o lo matou fale. Pe a alu loʻu tamā i le maketi e faatau atu fua o la matou faatoʻaga, e masani ona sau ma se pusa o ni apu fou. Maʻeu le fiafia o le tofu o le tagata ma lana apu i aso uma!
AʻOAʻOINA E LO MATOU AIGA LE UPU MONI
Na faatoʻā faalogo oʻu mātua i le upu moni ina ua ono oʻu tausaga. Na oti loʻu tuagane matua o Johnny ina ua fanau mai. Na mafatia oʻu mātua ma fesili atu i le patele i lo matou vaipanoa, “O fea o iai Johnny?” Na faapea mai le patele ona e leʻi papatiso o ia, e lē o alu la i le lagi. Na toe faapea mai le patele e mafai ona totogi o ia e tatalo mo Johnny ina ia alu ai i le lagi. O le ā sou lagona i lea mea? Sa matuā lē fiafia oʻu mātua ma na lē toe talanoa ai i le patele. Ae peitaʻi na taumānatu pea i laʻua po o le ā ua tupu iā Johnny.
I se tasi o aso, na maua ai e loʻu tinā le tamaʻitusi Where Are the Dead? lea na lomia e Molimau a Ieova. Sa ia faitau ma le naunau i ai. Ina ua foʻi mai loʻu tamā i le fale, sa faapea atu ma le fiafia loʻu tinā: “Ua ou iloa le mea o loo iai Johnny! O loo moe o ia i le taimi lenei, ae o le a toe ala mai i se aso.” Na faitau e loʻu tamā le tusi atoa i lenā afiafi. Na faamāfanafanaina oʻu mātua ina ua la aʻoaʻoina le mea ua taʻua i le Tusi Paia, o loo momoe pea ē ua maliliu ma o le a toetutū mai i le lumanaʻi.—Fai. 9:5, 10; Galu. 24:15.
O le tusi na la maua na suia ai o matou olaga, ma matou maua ai le faamāfanafanaga ma le fiafia. Na amata ona la suʻesuʻeina le Tusi Paia ma Molimau a Ieova ma auai i sauniga i se faapotopotoga laʻitiiti i Wakaw, lea e iai le toʻatele o aiga Ukraine. E leʻi umi ae auai oʻu mātua i le galuega talaʻi.
E leʻi leva ae matou siitia atu loa i British Columbia ma na talia ma le māfana i matou e le faapotopotoga. Ou te manatua taimi fiafia e suʻesuʻe ai e lo matou aiga Le Olomatamata mo le sauniga i le Aso Sa. Na matou atiaʻe le alofa loloto mo Ieova ma le upu moni. O le mea lea na ou iloa ai le auala na faatamaoaigaina ai o matou olaga ma le faamanuia a Ieova iā i matou.
E leʻi faigofie iā i matou le fanau ona talanoa atu i tagata e faatatau i o matou talitonuga. Na fesoasoani iā i maʻua ma loʻu uso laʻitiiti o Eva a ma sauniuniga na fai mo le taulimaga i le faiva ma faataʻitaʻi i le Sauniga o le Auaunaga. O le auala sili lea ona lelei e toleni ai i matou e talanoa atu i isi e faatatau i le Tusi Paia, e ui e matou te matamumuli. Na ou matuā talisapaia na toleniga!
O se tasi o mea iloga i o matou olaga a o lāiti, o le nonofo faatasi lea ma ē na auauna faataimi atoa. O se faaaʻoaʻoga, e matou te fiafia pe a asia e le ovasia o le matagaluega o Jack Nathan la matou faapotopotoga ma matou nonofo faatasi. * E ese le mananaia o le tele o ana tala e faamatala ma o ana faalaeiauga na uunaʻia ai i matou e auauna ma le faamaoni iā Ieova.
Ou te manatua na ou mafaufau, “Ou te manaʻo ia ou pei o le uso o Nathan pe a ou matua.” Ua ou iloa o lana faaaʻoaʻoga na fesoasoani iā te aʻu ou te sauniuni ai mo le auaunaga faataimi atoa. Na ou maumauaʻi e auauna iā Ieova i le 15 o oʻu tausaga. Na ma papatiso ma Eva i le 1942.
TOFOTOFOGA O LE FAATUATUA
I le Taua Lona Lua a le Lalolagi na malosi ai le uiga o le lotonuu. Na tutuli ma le aʻoga oʻu uso e toʻalua ma le isi oʻu tuagane e Miss Scott, o se faiaʻoga faailoga tagata. Aiseā? Talu ai na mumusu i latou e faʻalo i le fuʻa. Na faafesootaʻi e Miss Scott loʻu faiaʻoga ma uunaʻia o ia e tuli ma aʻu. Peitaʻi na faapea atu loʻu faiaʻoga, “O loo tatou ola i se atunuu saʻoloto, ma e iai la tatou aiā tatau e lē auai ai i faamanatuga faaleatunuu.” E ui i uunaʻiga malosi mai iā Miss Scott, na faapea atu ma le maumauaʻi loʻu faiaʻoga, “O aʻu e faia le faaiʻuga lenā.”
Na tali mai Miss Sott: “E leai, e lē o oe e faia le faaiʻuga lenā. Ou te lipotia oe pe a e lē tulia Melita.” Na faamatala atu e loʻu faiaʻoga i oʻu mātua, e manaʻo e tumau i lana galuega, e pau lana filifiliga e fai o le tuli loa o aʻu, e ui lava e na te talitonu o se mea sesē le faia faapea. E ui i lea, na matou maua meaaʻoga e mafai ona matou suʻesuʻe ai i le fale. E leʻi umi lava, ae matou siitia ese loa i le mamao e 20 maila (32 km), o i inā na talia ai matou i se isi aʻoga.
Na faasā a matou lomiga i tausaga o le taua, o lea na matou faaaogā ai na o le Tusi Paia e talaʻi ai mai lea fale i lea fale. O le iʻuga, na matou maua le tomai e faaaogā ai le Tusi Paia i le galuega talaʻi. O le mea lenā na fesoasoani iā i matou e tuputupu aʻe ai faaleagaga ma maua le fesoasoani a Ieova.
AUAI I LE AUAUNAGA FAATAIMI ATOA
Na ma auai ma Eva i le auaunaga paeonia ina ua uma a maʻua aʻoga. Na ou faigaluega muamua i se faleoloa. Mulimuli ane na ou aʻoga i le matātā o le ʻoti ulu mo le ono masina, o se galuega na ou fiafia e fai i le fale. Na maua laʻu galuega mo ni aso se lua o le vaiaso i se fale ʻoti ulu, ma na faalua foʻi i le masina ona ou aʻoaʻoina isi i le ʻoti ulu. O le auala lenā na lagolagoina ai laʻu auaunaga faataimi atoa.
I le 1955, na ou manaʻo ou te auai i le fonotaga “Malo Manumalo” na faia i le Aai o Niu Ioka, i le Iunaite Setete ma Nuremberg i Siamani. Na ou feiloaʻi i le uso o Nathan Knorr mai i le ofisa ulu ae ou te leʻi alu i Niu Ioka. Na auai o ia ma lana avā i se tauaofiaga sa faia i Vancouver i Kanata. Na talosagaina aʻu e faafuga le ao o le faletua o Knorr. Na fiafia i ai le uso o Knorr ma fia feiloaʻi ai iā te aʻu. Na ou taʻu atu iā te ia o lea ou te fuafua e alu i Niu Ioka ona ou alu ai lea i Siamani. Na ia valaaulia aʻu e galue i le Peteli i Brooklyn mo aso e iva.
O lenā malaga na suia ai loʻu olaga. Na ou feiloaʻi i se uso talavou e igoa iā Theodore (Ted) Jaracz i Niu Ioka. E leʻi umi ona ma feiloaʻi ae faateʻia aʻu i le fesili mai, “E te paeonia?” Na ou tali atu, “E leai.” Na lagona mai e laʻu uō o LaVonne la ma talanoaga ma faasalavei mai, “I, e paeonia.” Na lē mautonu Ted ma fesili atu iā LaVonne, “O ai e sili atu ona iloa, o oe po o ia?” Na ou faamatala atu sa ou paeonia ma o lea ou te faanaunau e toe amata pe a uma tauaofiaga.
NA OU FAAIPOIPO I SE TANE FAALEAGAGA
Na soifua mai Ted i le 1925 i Kentucky i le Iunaite Setete, ma na papatiso o ia i le 15 o ona tausaga. E leai se tasi o lona aiga na talia le upu moni, ae na avea o ia ma paeonia sauatoa i le lua tausaga mulimuli ane ai. O i inā na amata mai ai lana auaunaga faataimi atoa mo le toetoe 67 tausaga.
Iā Iulai i le 1946 i le 20 o ona tausaga, na faauu mai ai Ted mai le vasega lona fitu i le Aʻoga Faale-Tusi Paia a le Olomatamata o Kiliata. Ina ua mavae lenā, na auauna o ia o se ovasia femalagaaʻi i Cleveland i Ohio. I le fā tausaga mulimuli ane, na tofia ai o ia e auauna o se ovasia o le lālā i Ausetalia.
Na iai Ted i le tauaofiaga i Nuremberg i Siamani, na ma faaalu se taimi ma te faatasitasi ai i inā. O i inā na atili māfana ai la maʻua faigāuō. Na ou fiafia ona sa faaautū ona sini i le auaunaga iā Ieova. O ia o se tagata faamaoni, e agalelei ma faaleuō. Na ou iloa e na te faamuamua manaʻoga o isi nai lo o ia lava. Na toe foʻi Ted i Ausetalia ae ou toe alu i Vancouver ina ua uma lenā tauaofiaga. Ae sa ma fetusiaʻi pea.
Na tofia Ted e galue i Ausetalia i le 1951, ma ina ua mavae tausaga e lima na toe foʻi o ia i le Iunaite Setete, ma sau ai loa i Vancouver e paeonia ai. Na ou olioli ona sa fiafia lo matou aiga iā te ia. Na puipuia aʻu e loʻu tuagane matua o Michael, ma e na te faailoa mai iā te aʻu lona popole pe a fiafia mai se uso talavou iā te aʻu. Ae na vave lava ona fiafia Michael iā Ted. Na ia faapea mai: “Melita, ua e maua se uso lelei. E tatau ona e faia lelei o ia neʻi toe musu iā te oe.”
Na ou matuā naunau foʻi iā Ted. Na ma faaipoipo iā Tesema 10, i le 1956. Na ma paeonia i Vancouver, ona ma ō atu lea i Kalifonia, sosoo ai ma le tofia o i maʻua i le galuega femalagaaʻi i Missouri ma Arkansas. Na eseese aiga na ma nonofo ai i vaiaso taʻitasi mo le 18 tausaga a o ma auauna i le galuega femalagaaʻi i se vaega telē o le Iunaite Setete. E tele mea mananaia na tutupu i le faiva, aemaise le aufaatasiga fiafia ma uso ma tuafāfine. E ui e lē faigofie le feoaʻi mai i lea nofoaga i lea nofoaga i vaiaso taʻitasi, ae sa ma olioli lava i le galuega femalagaaʻi.
O se mea patino lava ou te faaaloalo ai iā Ted, ona e lē taitai manatu māmā o ia i la laʻua faiā ma Ieova. E tāua iā te ia lana auaunaga paia i Lē e silisili ese i le aoao o mea. E ma te fiafia e faitau ma suʻesuʻe faatasi le Tusi Paia. A o ma leʻi momoe i le pō, e ma te tootutuli i autafa o lo maʻua moega ma e na te faia la maʻua tatalo. Pe a māeʻa ona fai lea o le tatalo a le tagata lava ia. Pe a iai se mataupu e mamafa i le mafaufau o Ted, e toe tootuli o ia ma tatalo lē leoa mo se taimi umi. Ou te matuā talisapaia le masaniga lea a Ted o le tatalo iā Ieova e faatatau i mataupu tetelē ma lāiti.
Na faamatala mai e Ted iā te aʻu o le a ʻai ma inu i le Faamanatuga, ina ua mavae ni tausaga talu ona ma faaipoipo. Na ia faapea mai: “Na ou tatalo faatauanau ina ia faamautinoa o loo oʻu faia le finagalo o Ieova.” E leʻi matuā faateʻia aʻu i le faauuina o ia e le agaga o le Atua ina ia auauna i le lagi. O lea, ou te vaai i ai o se faaeaga loʻu lagolagoina o se tasi o uso o Keriso.—Mata. 25:35-40.
SE FAAEAGA FOU O LE AUAUNAGA PAIA
Na matuā faateʻia i maʻua i le 1974 ina ua tofia Ted e avea ma sui o le Vaega Pule a Molimau a Ieova. Mulimuli ane na valaaulia i maʻua e auauna i le Peteli i Brooklyn. Na ou galue o se teufale ma se ʻoti ulu a o faatinoina tiute tauave o Ted i le Vaega Pule.
O se tasi o tofiga o Ted o le asiasi lea i lālā eseese. Na naunau patino o ia i atunuu o loo faasāsā ai le galuega talaʻi. O se faaaʻoaʻoga, o atunuu i Europa i Sasaʻe ia sa i lalo o le pulega a le Soviet Union. A o ma mālōlō i Suetena, na faapea mai Ted: “Melita, ua faasā le galuega talaʻi i Polani, ou te matuā naunau e fesoasoani i uso i inā.” Na maua o ma visa ma ō atu loa i Polani. Na feiloaʻi Ted ma nisi o uso na vaaia la tatou galuega, ma alu loa la latou savaliga umi ina ia aua neʻi lagona atu e nisi a latou talanoaga. E fā aso na faia ai le fono ma uso, ma sa ou fiafia e vaaia le faamalieina o Ted e fesoasoani i lona aiga faaleagaga.
Iā Novema i le 1977 na ma toe asiasi ai i Polani. Na faia e F. W. Franz, o Daniel Sydlik, ma Ted o ni sui o le Vaega Pule se uluaʻi asiasiga i Polani. Na faasā pea la tatou galuega i inā, ae na mafai e nei sui o le Vaega Pule ona talanoa atu i ovasia, o paeonia ma Molimau ua leva ona iai i aai eseese.
Ina ua asiasi Milton Henschel ma Ted i le tausaga na sosoo ai i Polani, na la feiloaʻi ai i tagata o le malo na taliaina la tatou galuega. I le 1982, na faataga ai e le malo o Polani o tatou uso ina ia faia ni fonotaga e tasi le aso. Na faia tauaofiaga tetele i le tausaga na sosoo ai, ma sa tele lava ina faia i fale totogi. Na faatagaina i matou e faia ni tauaofiaga tetele se fā i fale taalo tetelē, a o faasā pea le talaʻiga i le 1985. O lea, iā Me i le 1989, a o faia fuafuaga mo nisi tauaofiaga tetele, na tuuina mai ai e le malo o Polani i Molimau a Ieova le faatagaga faaletulafono. Na matuā olioli Ted i na mea na tutupu.
FAAFETAIAʻI LUʻI TAU SOIFUA MALŌLŌINA
I le 2007 na ma ō atu ai i Aferika i Saute e auai i le tuuina atu o le lālā i inā. Ae i Egelani, na maualuga le toto o Ted ma na fautuaina e se fomaʻi ina ia tolopō lana faigāmalaga. Na ma toe foʻi i le Iunaite Setete ina ua malosi Ted. Ae ina ua mavae ni nai vaiaso, na oso lona maʻi ma pē ai le itu taumatau o lona tino.
Na faasolosolo mālie lava ona malosi Ted, ma e leʻi mafai i lenā taimi ona alu i lona ofisa. E ma te lotofaafetai ona sa lelei lava lana tautala. E ui na lē atoatoa lona malosi, ae taumafai lava o ia e pipii i lana faasologa, e oo lava i le auai i fono faalevaiaso a le Vaega Pule e ala i le telefoni.
Na matuā talisapaia e Ted le lelei o le tausiga o ia i le falemaʻi a le Peteli. Na faasolo ina toe maua lona malosi. Na mafai ona ia toe faia isi ona tofiga faatiokarate ma na foliga fiafia pea o ia.
I le tolu tausaga mulimuli ane, na toe oso ai lona maʻi ma maliu filemu ai i le Aso Lulu, iā Iuni 9, 2010. E ui lava na ou iloa e iai le taimi o le a muta ai le auaunaga a Ted i le lalolagi, ae e lē mafai ona faamatala le tigā o lona maliu, ma ou te matuā misia lava o ia. Ou te faafetai iā Ieova ona o mea na ou faia e fesoasoani ai iā Ted. E silia i le 53 tausaga o ma olioli faatasi i le auaunaga faataimi atoa. Ou te faafetai iā Ieova ona o le auala na fesoasoani ai Ted iā te aʻu ia ou vavalalata atu iā te Ia. O lea, ou te mautinoa ua matuā fiafia ma faamalieina o ia i lona tofiga fou.
FAAFETAIA LUʻI FOU O LE OLAGA
E lē faigofie iā te aʻu le fetaiaʻi ma luʻi i le taimi lenei ina ua mavae le tele o tausaga sa ma pisi ma fiafia faatasi ai ma si aʻu tane. E ma te fiafia ma Ted e faafeiloaʻi tagata e asiasi mai i le Peteli ma i la matou Maota mo Sauniga. O lenei ua lē toe iai si aʻu pele o Ted, ma ua ou lē toe maua foʻi le malosi e pei ona iai muamua, ua itiiti foʻi le taimi e aufaatasi ai ma isi. E ui i lea, o loo oʻu olioli pea faatasi ma uso ma tuafāfine i le Peteli ma le faapotopotoga. E lē faigofie le faasologa i le Peteli, ae o le puna lea o le olioli e mafai ai ona auauna i le Atua. E lē uma loʻu naunau i le galuega talaʻi. E ui i loʻu vaivai ma lē mafai ona savali umi, ae ou te maua le fiafia i le molimau i magāala ma faia suʻesuʻega faale-Tusi Paia.
Maʻeu loʻu fiafia i le iai i le auaunaga iā Ieova faatasi ma se paaga lelei, a o vaavaai atu i mea mataʻutia o loo tutupu i le lalolagi! O faamanuiaga a Ieova ua faatamaoaigaina ai aʻu.—Faata. 10:22.
^ pala. 13 O loo lomia le talaaga o le soifuaga o Jack Nathan i le Watchtower, o Setema 1, 1990, itu. 10-14.


text:
PROROMSTA, UABPepa pisinisi tafailagi
PROROMSTA, UAB
Ao le la, Design galuega, Eletise poloketi, Energetics, Engineering fausaga +23
Lōmiga
I-V 8:00-17:00
PROROMSTA, UAB
Faafanua
Gaoioiga vaega
Ao le la, Design galuega, Eletise poloketi, Energetics, Engineering fausaga, Faiga eletise, Fausaga eletise, Fausiaina vaavaaiga, Fausiaina, esetete moni, Fesootaiga eletise, Fesootaiga engineering, Galuega eletise, Kamupani fausiaina, Laina mana, Malosi faafouina, Malosiaga isi, Malosiaga le la, Malosiaga ma punaoa faalenatura, Mamanu, Mamanu fausaga, Mamanu fesootaiga engineering, Mamanu o fesootaiga tau eletise, Mana, Matagi faatoaga, Punavai malosi faafouina, Substations, Tausiga eletise, Tetee fua


text:
TU’UAIA TIAPOLO MAFUA’AGA MA’ITAGA NISI FANAU TEINE
E talitonu se tasi o tina, o le malosi o faaosoosoga a le fili poo le tiapolo foi lea ua mafua ai ona aafia nisi o fanau teine laiti i ma’itaga le fuafuaina, e ala i le faaosoosoina lea e le tiapolo o i latou o loo faia nei uiga mataga ina ia osofa’ia fanau laiti, aemaise lava i taimi e usu atu ai i latou i le faleaoga ae le’i taitai malamalama lelei le taeao.
O lea faasea mai se tasi o tina na faaleoina lea i luga o le polokalame a le alii kovana i le faaiuga o le vaiaso na te’a nei.
Na taua e le tina lea, o se tasi o faafitauli o loo ia maitauina, o le alu atu lea o le pasi aoga e piki mai fanau aoga ae le’i taitai ona malamalama le taeao, ona alu atu lea o le pasi ma tuu fanau i le faleaoga ae toe fo’i mai le ave pasi, ma maua ai loa le avanoa e osofaia ai fanau i le tiapolo, ma mafua ai loa ona tutupu faafitauli o loo aafia ai lo latou saogalemu.
Fai mai le tina lea, soo se taimi lava e alu atu ai le pasi aoga ae lei taitai ona malamalama, e le tuuina mai i ai lana fanau teine o mai ai, ae faatalitali lava sei malamalama lelei le taeao, ona faatoa momoli lea o i latou i pasi tua e saogalemu ai i latou.
“Ou te iloa ua to’atele fanau aoga ua lamatia lo latou saogalemu i tulaga e pei o le faiaiga faamalosi i ai o isi tagata, ona o le vave momoli o i latou i le faleaoga ae le’i malamalama le taeao, ma o nisi nei o tulaga e tatau ona silasila i ai le malo pe afai ae toe a’e aoga a le fanau i le kuata fou,” o le finagalo lea o le tina sa tuu atu i le alii kovana.
Sa ia taua foi, e le o popole le ave pasi i le saogalemu o fanau, pau lona manaoga ia faatino lana galuega o le momoli o fanau i le faleaoga tusa lava pe lei malamalama lelei e tuu ai lava ae toe liliu le pasi e piki mai isi fanau aoga.
Ae i le saunoaga a le kovana sili ia Togiola Tulafono na ia taua ai e faapea, e le tatau oina tuuaia fua le ave pasi, o le tiapolo poo le vave momoli foi o fanau i le faleaoga o le mafuaaga o faafitauli, aua e i ai lona talitonuga, poo a lava faafitauli ma faaosoosoga e oo i le tamaitai aoga, ae afai lava o se tamaitai ua maua’a lona faamoemoe ma lona talitonuga i aoaoga sa aoaoina ai o ia i totonu o lona aiga, tusa lava poo a faaosoosoga a le tiapolo e le mafai ona tosina i ai lona mafaufau.
“O le teineititi aoga lava ia ua maea ona tapena lelei lona olaga ma ua mautu le faavae sa faataoto e ona matua ma lona aiga, e le mafai ona toe manumalo i ai le tiapolo ma ana faaosoosoga,” o le saunoaga lea a le alii kovana.
Saunoa Togiola, o le 99% o le faasaoina mai o le saogalemu o fanau mai faafitauli, e afua mai i totonu o le aiga.
“E le mafai ona tatou tuuaia le tiapolo, poo le ave pasi, poo le taimi foi e le’i malamalama lelei le taeao, e le o le faiaoga, e le o se isi lava sei vagana ai lava matua ma totonu o le aiga, o iina e afua mai ai tulaga manuia ma le faaletonu o soo se fanau,” o le isi lea saunoaga a le alii kovana.
O le faafitauli o loo feagai pea ma le malo aemaise ai o le Ofisa o Aoga i tausaga aoga uma, o le le lava o pasi aoga faatasi ai ma le faatupulaia pea i luga o le aofai o fanau aoga.
Saunoa Togiola, o le taimi nei ua oo atu i le 14,000 le aofai o fanau aoga ua i ai ae na o le 30 pasi o loo tautuaina, afai la e faatusatusa i le toa 30 o le pasese a le pasi aoga i le malaga e tasi, o lona uiga e tatau ona 10 pe sili atu malaga a le pasi aoga i le taeao ina ia mafai ai ona momoli uma fanau aoga i faleaoga.
Na faailoa foi e Togiola i luga o lana polokalame e faapea, i tausaga uma lava na te taumafai ai lava e faasaosao se tupe ina ia faatau mai ai ni pasi aoga tai lua ina ia fesoasoani i le la’uina o fanau aoga.
O le faasea mai nisi o matua, ua tumu naua pasese a pasi aoga i taeao ma aoauli, ma ua tulai mai ai foi se popolega ia te i latou i le saogalemu o fanau pe a oo ina tulai mai se faafitauli i le pasi aoga.
Na taua e le isi tama le momomo o lona loto ina ua ia vaaia si ona atalii o loo tu atu i le ogatotonu o le pasi aoga i le taimi na usu ai i le aoga, ona ua tumu uma le pasi i tamaitai aoga.
Fai mai lana molimau i le alii kovana ma ona loimata, “afai nei e mu le pasi pe lavea faafuase’i, ailoga e mafai ona faasao mai le ola o si o’u atalii lea o loo tu i le ogatotonu o le pasi aoga.”


text:
Tala 75: Tama e To‘afā i Papelonia
NA AVEINA e le Tupu o Nepukanesa tagata ua a‘oa‘oina lelei o Isaraelu i Papelonia. Ona ia filifilia mai ai lea o ni taulele‘a e sili le aulelei toe atamamai. O ni isi tama na e to‘afā o loo e vaai atu ai i inā. O le tasi o Tanielu ae o le isi to‘atolu ua faaigoaina e Papelonia o Sataraka, Mesako ma Apeteniko.
Na fuafuaina e Nepukanesa e a‘oa‘oina ia taulele‘a e auauna i lona maota. A uma tausaga e tolu ona ia filifilia lea na o ē aupito popoto e fesoasoani iā te ia e fo‘ia ona faalavelave. Na mana‘o le tupu e malolosi ma ola mālōlōina nei tama a o a‘oa‘oina i latou. O lea na ia fai atu ai ni faatonuga malolosi e tuuina atu i a i latou uma lava mea‘ai lelei ma uaina e pei o mea o loo maua e lona aiga.
Vaai atu i le talavou lenā o Tanielu. Pe e te iloa lana tala lenā e fai atu i le auauna sili a Nepukanesa o Asepenasa? O loo fai atu Tanielu na te lē mana‘o e ‘ai ni mea‘ai lelei mai le laulau a le tupu. Ae ua popole Asepenasa: ‘Ua filifilia e le tupu mea tou te aai ai ma inu ai,’ o lana tala lea. ‘Afai tou te lē ola mālōlōina lelei e pei o isi taulele‘a, atonu o le a ia fasiotia a‘u.’
Sa alu atu loa Tanielu i le leoleo na tofiaina e Asepenasa e vaaia i latou. ‘Faamolemole tuu mai ni aso se 10 e iloiloina ai i matou,’ o lana tala lea. ‘Ia tuuina mai iā i matou ni fualaau matou te aai ai ma ni vai matou te inuina. Ona e faatusatusa lea o i matou ma isi taulele‘a o loo aai i mea‘ai a le tupu, ma iloa ai po o ai e sili ona ola lelei.’
Na malie i ai le leoleo. Ina ua uma aso e 10, na sili atu le ola lelei o Tanielu ma ana uō e to‘atolu i lo isi taulele‘a uma. O lea na faatagaina ai e le leoleo i latou ia faaauau pea ona latou aiina fualaau na i lo mea na saunia e le tupu.
Mavae tausaga e tolu ona aauina uma atu lea o taulele‘a iā Nepukanesa. Ina ua māe‘a le su‘esu‘ega a le tupu, ona ia iloa ai lea ua sili atu le atamai o Tanielu ma ana uō e to‘atolu. Ona ia taofia ai lea o i latou e fesoasoani iā te ia i lona maota. Ae po o le ā lava le mea e fai atu ai le tupu iā Tanielu, Sataraka, Mesako ma Apeteniko, o se fesili, po o le tuuina atu i a i latou o faalavelave faigatā, e faasefulu ona sili atu lo latou iloa i lo so o se tasi o ana faitaulaga po o ana tagata popoto.
Tanielu 1:1-21.
Fesili
- O ai tama e to‘afā o loo i le ata, ma aiseā ua latou nonofo ai i Papelonia?
- O le ā ua fuafuaina e Nepukanesa mo tama e to‘afā, ma o ā faatonuga na ia tuuina atu i ana auauna?
- O le ā na talosaga i ai Tanielu e faatatau i mea‘ai ma meainu mo ia ma ana uō e to‘atolu?
- Ina ua uma aso e sefulu o aai i fualaau, e faapefea ona faatusatusaina Tanielu ma ana uō e to‘atolu i isi taulele‘a?
- Aiseā ua auina atu ai Tanielu ma ana uō e to‘atolu i le maota o le tupu, ma e faapefea ona sili atu i latou na i lo faitaulaga ma tagata popoto?
Fesili faaopoopo
- Faitau le Tanielu 1:1-21.
O ā ituaiga o taumafaiga e mana‘omia ona tatou faia ina ia teena ai tofotofoga ma manumalo ai i vaivaiga? (Tani. 1:8; Kene. 39:7, 10; Kala. 6:9)
O ā ni auala e ono faaosoosoina pe omia ai talavou ina ia tagofia mea e manatu tagata o ni mea lelei? (Tani. 1:8; Faata. 20:1; 2 Kori. 6:17-7:1)
O le ā e ao ona tatou amana‘ia e faatatau i le a‘oa‘oina o le poto faalelalolagi, ona o le tala a le Tusi Paia i talavou Eperu e to‘afā? (Tani. 1:20; Isa. 54:13; 1 Kori. 3:18-20)


text:
Taliina Fesili Faale-Tusi Paia
Po o le a toetutū mai ē ua maliliu?
O Ieova le Atua o le Puna o le ola. (Salamo 36:9) Pe e lē talafeagai la ona faapea atu e mafai foʻi e le Atua ona toe faafoʻisia le ola i ē ua maliliu? Ua faamautinoa mai i le Tusi Paia, o le mea tonu lenā o le a faia e le Atua i le lumanaʻi. (Faitau le Galuega 24:15) Ae aiseā o le a ia faia ai faapea?
I le amataga, na finagalo Lē na faia i tatou ia ola e faavavau tagata i le lalolagi. (Kenese 1:31; 2:15-17) E lē o suia lava lona finagalo lenā mo tagata. E matuā tigā lona finagalo pe a silasila mai i tulaga o loo tatou fesagaʻia i le taimi nei, e pei o le ola i se olaga e tumu i faafitauli ma vave ona maliliu.—Faitau le Iopu 14:1, 14, 15.
O fea o le a toetutū mai ai ē ua maliliu ma ola ai?
Pe na faia e le Atua le tagata e ola i le lagi? E leai. Na faia e le Atua agelu ia ola i le lagi, ae na ia faia le tagata ia ola i le lalolagi. (Kenese 1:28; Iopu 38:4, 7) E tusa ai ma lea manatu, seʻi mafaufau la i ē na toe faatutūina e Iesu. Na ia toe faatutūina i latou i inei i le lalolagi. E faapena foʻi le toʻatele o ē o le a toe faatutūina i le lumanaʻi, o le a toetutū mai ma ola i luga o le lalolagi.—Faitau le Ioane 5:28, 29; 11:44.
Peitaʻi, ua filifilia e le Atua se vaega toʻaitiiti o tagata ina ia toetutū ma ola i le lagi, i ni tino agaga. (Luka 12:32; 1 Korinito 15:49, 50) O i latou nei o le a avea ma tupu faatasi ma Keriso i le lagi, e pulea mai le lalolagi.—Faitau le Faaaliga 5:9, 10.


text:
O le ā le Manatu o le Tusi Paia?
O le ā le Malo o le Atua?
E TALITONU NISI e faaata mai ai le nofoālii o le Atua i le loto o le tagata, ae e manatu nisi o le iʻuga lea o taumafaiga a tagata e aumaia le filemu ma le autasi. O le ā sou manatu?
LE MANATU O LE TUSI PAIA
ʻO le a faatūina e le Atua o le lagi o le malo e lē faaumatia lava. O le a ia tuʻimomomoina ma faaumatia malo [faaletagata] uma.’ (Tanielu 2:44) O le Malo o le Atua o se faigāmalo moni.
ISI MEA E TATOU TE AʻOAʻOINA MAI I LE TUSI PAIA
E pule mai le Malo o le Atua mai i le lagi. —Mataio 10:7; Luka 10:9.
E faaaogā e le Atua le Malo e faataunuu ai lona finagalo i le lagi ma le lalolagi.—Mataio 6:10.
O afea e oo mai ai le Malo o le Atua?
O LE Ā LAU TALI?
E lē iloa e se tasi
Ua toeitiiti oo mai
E lē oo mai lava
LE MANATU O LE TUSI PAIA
“O le a talaʻiina atu lenei tala lelei o le malo i le lalolagi atoa e fai ma molimau i atunuu uma; ona oo mai ai lea o le iʻuga.” (Mataio 24:14) Pe a talaʻia atu le tala lelei i le lalolagi atoa, ona oo mai lea o le Malo o le Atua e aumaia le faaumatiaga i lenei faiga leaga o mea.
ISI MEA E TATOU TE AʻOAʻOINA MAI I LE TUSI PAIA
E leai se tasi i le lalolagi e iloa le taimi tonu e oo mai ai le Malo o le Atua.—Mataio 24:36.
Ua faailoa mai e valoaga o le Tusi Paia ua toeitiiti oo mai le Malo o le Atua.—Mataio 24:3, 7, 12.


text:
Ia Faaauau Ona Finafinau mo Faamanuiaga a Ieova
“Ua lua finau ma le Atua atoa ma tagata, ma ua e manumalo ai.”—KENE. 32:28.
PESE: 60, 38
1, 2. O ā luʻitau o loo fesagaʻia e auauna a Ieova?
E IAI se tauiviga o loo feagai ma tagata tapuaʻi faamaoni, na amata mai lava i le taimi o le uluaʻi tagata faamaoni o Apelu. Na tusi le aposetolo o Paulo i Kerisiano Eperu, ʻna outou tumau i tauiviga i le tele o mafatiaga,’ ina ia maua le finagalo malie o Ieova ma ana faamanuiaga. (Epe. 10:32-34) Na faatusatusa e Paulo tauiviga o loo feagai ma Kerisiano i le finafinau o tagata taaalo i taaloga i Eleni, e pei o taufetuliga, piiga, ma fusuaga. (Epe. 12:1, 4) I aso nei, o loo tatou tamomoʻe i le taufetuliga i le ola ma e iai o tatou fili e mananaʻo ia tatou tosina ese, ia tatou paʻuʻū, ia faatoʻilaloina i tatou, ma aveesea lo tatou fiafia ma lo tatou lumanaʻi manuia.
2 Muamua, o loo tatou tauivi malosi e faasagatau iā Satani ma lana lalolagi amioleaga. (Efe. 6:12) E tāua tele ona tatou taumafai e teena le aafia i “mea ua matuā mautū” a le lalolagi e aofia ai ona talitonuga, filosofia, ma masaniga leaga e pei o amioga lē mamā, ulaula tapaa, faapea le faaaogāsesē o le ʻava malosi ma fualaau faasāina. E tatau foʻi ona tatou tauivi pea e teena le lotovaivai ma vaivaiga faaletino.—2 Kori. 10:3-6; Kolo. 3:5-9.
3. Ua faapefea ona toleni i tatou e Ieova e tetee atu i o tatou fili?
3 Pe e mafai moni ona tatou faatoʻilaloina nei fili malolosi? Ioe e mafai, ae e tatau ona tatou tauivi malosi. Na faatusa e Paulo o ia i se tagata fusu: “E faapea foʻi ona ou tuʻi, ou te lē tuʻi i le ʻea.” (1 Kori. 9:26) E pei ona fusu se tagata fusu i lana paga, e tatau foʻi ona tatou teena o tatou fili. Ua toleni i tatou e Ieova ma fesoasoani mai i la tatou tauiviga. Ua ia saunia faatonuga faasaoola i lana Afioga. Ua ia fesoasoani mai foʻi iā i tatou e ala i lomiga faale-Tusi Paia, sauniga faa-Kerisiano, fonotaga ma tauaofiaga. Po o e faatatauina mea o loo e aʻoaʻoina? Pe afai e te lē o faia faapea, ua pei la o lenā o loo e “tuʻi i le ʻea,” ma e te lē o tetee atu atoatoa i lou fili.
4. E faapefea ona tatou ʻalofia le faatoʻilaloina i le leaga?
4 E ono osofaʻia e o tatou fili i tatou i taimi e tatou te matuā vaivai ma lē nofosauni ai. O lea e tatau ai ona tatou mataala. Ua lapataʻi mai le Tusi Paia: “Aua le faatoʻilaloina oe i le leaga; ae ia faatoʻilaloina pea le leaga i le lelei.” (Roma 12:21) O le fautuaga ʻaua le faatoʻilaloina i tatou i le leaga,’ e faailoa mai ai e mafai ona e faatoʻilaloina le leaga. E mafai ona tatou faia faapea pe afai e tatou te tetee pea i ai. Ae i le isi itu, e mafai ona faatoʻilaloina i tatou e Satani, lana lalolagi leaga, ma o tatou tuʻinanauga lē lelei atoatoa, pe afai e tatou te lē mataala ma tetee atu pea. Aua neʻi o tatou matataʻu iā Satani ma toʻilalo ai.—1 Pete. 5:9.
5. (a) O le ā e fesoasoani i la tatou tauiviga ina ia maua faamanuiaga a le Atua? (e) O ā faaaʻoaʻoga faale-Tusi Paia o le a tatou iloiloina?
5 E tatau i ē e tauivi ona manatua le māfuaaga o la latou tauiviga, ina ia taulau manuia ai. Ina ia maua le finagalo malie o le Atua ma ana faamanuiaga, e tatau ona latou uaʻi atu i le faamautinoaga o loo i le Eperu 11:6: “O lē e faalatalata atu i le Atua, e tatau ona ia talitonu o loo soifua o ia, ma e na te tauia ē e matuā saʻili iā te ia.” O le veape Eleni ua faaliliuina i le “matuā saʻili,” e mafai ona faasino atu i taumafaiga fitā ma maumauaʻi. (Galu. 15:17) Ua aumaia foʻi i le Tusi Paia faaaʻoaʻoga mataʻina a tane ma fafine na taumafai ma le maumauaʻi e maua faamanuiaga a Ieova. Na feagai Iakopo, Rasela, Iosefa, ma Paulo, ma tulaga na faavaivaia ai i latou i le itu faaletino ma faalogona. Peitaʻi, na latou finafinau pea seʻia oo ina maua faamanuiaga tautele. E faapefea ona tatou mulimuli i a latou faaaʻoaʻoga?
O LE FINAFINAU E MAUA AI FAAMANUIAGA
6. O le ā na fesoasoani iā Iakopo e finafinau ai, ma na faapefea ona tauia o ia? (Tagaʻi i le ata i luga aʻe o le matua.)
6 Na tauivi ma finafinau le augātamā o Iakopo ona o lona alofa iā Ieova, talisapaia mea faaleagaga, ma faatuatua atoatoa i le folafolaga a Ieova o le a ia faamanuia i lana fanau. (Kene. 28:3, 4) O le māfuaaga lea e ui ai ina toetoe atoa le 100 tausaga o Iakopo, ae na ia faia mea uma ina ia maua ai le faamanuia a le Atua, ma na oo lava ina la tauivi ma se agelu na liutino tagata. (Faitau le Kenese 32:24-28.) Pe na iai iā Iakopo le malosi manaʻomia e tauivi ai ma lenei agelu malosi? E mautinoa e leai. Peitaʻi, sa tauivi malosi o ia ma e leʻi solomuli. Ioe, na tauia lona finafinau. Sa talafeagai ai le igoa na ia mauaina o Isaraelu (o lona uiga “o Lē na Finau ma le Atua”). Na maua e Iakopo le taui tautele lea o loo tatou saʻilia, o le mauaina o le finagalo malie o Ieova ma lana faamanuia.
7. (a) O le ā le tulaga faigatā na fesagaʻia e Rasela? (e) Na faapefea ona ia tauivi pea seʻia oo ina faamanuiaina?
7 Na tulimataʻia e le avā pele a Iakopo o Rasela, le taimi o le a faataunuu ai e Ieova le folafolaga i lana tane. Peitaʻi, na iai se faafitauli e leʻi mafai ona ia foʻia. E leʻi iai sana fanau. I lenā taimi, o lenā tulaga e matuā mafatia ai. Na faapefea ona maua e Rasela le malosi faaletino ma tau faalogona e tauivi ai pea ma tulaga faigatā na lotovaivai ai, lea e lē mafai ona ia foʻia? E leʻi mou ese lona faamoemoe. Nai lo o lea, na faaauau ona ia tauivi e ala i le tatalo faatauanau pea iā Ieova. Na faafofoga Ieova i tatalo faamaoni a Rasela, ma mulimuli ane faamanuia o ia i le mauaina o se fanau. E lētioa alaga fiafia Rasela: ʻO tauiviga malolosi na ou tauivi ai. Ua ou manumalo mai ai!’—Kene. 30:8, 20-24.
8. O ā luʻi faigatā na umi ona fesagaʻia e Iosefa, ma e faapefea ona avea ma faaaʻoaʻoga lelei le auala na ia tali atu ai?
8 O le faaaʻoaʻoga mataʻina a Iakopo ma Rasela, e mautinoa sa iai se aafiaga malosi i la laʻua tama o Iosefa, i le auala na ia taulimaina ai foʻi tofotofoga o lona faatuatua. O le 17 o tausaga o Iosefa, na suia atoatoa ai lona olaga. O le lotoleaga o ona uso, na latou faatau ese atu ai o ia e avea ma pologa. Mulimuli ane, sa ia onosaʻi i le tele o tausaga na faafalepuipui ai ma le lē tonu o ia i Aikupito. (Kene. 37:23-28; 39:7-9, 20-21) E leʻi lotovaivai ai Iosefa, pe teuloto le ita ina ia tauimasui ai. Nai lo o lea, na uaʻi atu lona loto ma lona mafaufau i lana faiā lelei ma Ieova. (Levi. 19:18; Roma 12:17-21) E mafai ona fesoasoani le faaaʻoaʻoga a Iosefa iā i tatou. O se faaaʻoaʻoga, e tusa pe faigatā le siʻomaga na tatou ola aʻe ai, pe foliga mai ua leai se faamoemoe o lo tatou tulaga i le taimi lenei, e manaʻomia ona tatou finafinau ma tauivi pea. E mautinoa pe a tatou faia faapea, o le a faamanuia Ieova iā i tatou.—Faitau le Kenese 39:21-23.
9. O ā taumafaiga e tatau ona tatou faia ina ia maua ai le faamanuia a Ieova, e pei ona faia e Iakopo, Rasela, ma Iosefa?
9 Seʻi mafaufau i se tulaga o loo e fesagaʻia atonu o loo avea o se tofotofoga iā te oe. Atonu o ni faiga lē tonu, faailoga tagata, tauemuga, po o le tuuaʻia sesē foʻi o oe e se tasi ona o le lotoleaga. Nai lo o le lotovaivai, ia manatua vala na fesoasoani iā Iakopo, Rasela, ma Iosefa e auauna ai pea iā Ieova ma le olioli. Na faamanuia ma faamalosia i latou e le Atua ona sa faaauau ona latou matuā talisapaia mea faaleagaga. Sa faaauau ona latou tauivi ma gaoioi e ōgatusa ma a latou tatalo faatauanau. Ua tatou tulata atu i le iʻuga o lenei faiga amioleaga o mea, o lea ua iai māfuaaga lelei e tatou te taofimau ai i le faamoemoe ua folasia mai mo i tatou. Pe e te lotomalie e tauivi ina ia maua le finagalo malie o Ieova?
IA TAUIVI MO FAAMANUIAGA
10, 11. (a) O ā tulaga e tatou te tauivi ai ina ia maua le faamanuia a le Atua? (e) O le ā e fesoasoani iā i tatou ina ia faia filifiliga ai saʻo ma manumalo i le lotovaivai ma faatosinaga?
10 O ā nisi o tulaga e manaʻomia ona e tauivi ai ina ia maua le faamanuia a le Atua? O se tasi o tulaga o loo fesagaʻia e le toʻatele, o le tauivi lea e foʻia vaivaiga faaletino. O loo faia e nisi taumafaiga maumauaʻi ia faatumau se vaaiga saʻo i le faiva. Ae atonu o loo taumafai nisi ina ia tumau pea e ui i maʻi o le tino, po o faalogona o le tuua toʻatasi. E lē tatau foʻi ona tatou manatu māmā i le tauivi o isi e faamagalo ē na faatigā pe agasala iā i latou. E tusa po o le ā le umi talu ona tatou auauna iā Ieova, ae e tatau iā i tatou uma ona tauivi e tetee atu i mea e faalavelavea ai la tatou auaunaga i le Atua, o lē e na te tauia ē e faamaoni.
11 O le mea moni, o se luʻi le faia o filifiliga saʻo ma mulimuli i ala faa-Kerisiano. Ae e atili ai ona faigatā ona e faaʻoleʻole o tatou loto. (Iere. 17:9) Pe a e iloa ua amata ona e aafia i ni vala lē lelei, ia ōle atu mo le agaga paia. O le tatalo ma le agaga paia, e mafai ona e maua ai le malosi e faia le mea saʻo ma faamanuia mai ai Ieova iā te oe. Ia gaoioi e ōgatusa ma au tatalo. Ia taumafai e faitau se vaega o le Tusi Paia i aso taʻitasi, ma sema se taimi mo au lava suʻesuʻega, ma faia e lē aunoa le Tapuaʻiga a le Aiga.—Faitau le Salamo 119:32.
12, 13. O le ā na fesoasoani i ni Kerisiano se toʻalua e pulea ai o laʻua tuʻinanauga sesē?
12 E tele faaaʻoaʻoga o auala na fesoasoani ai le Afioga a le Atua, lona agaga, ma lomiga faale-Tusi Paia i Kerisiano e foʻia ai tuʻinanauga sesē. Sa faitau se tasi talavou i le mataupu “E Faapefea Ona E Teena Faanaunauga Sesē?” i le Ala Mai! o Aperila-Iuni, 2004. O ā ni ona faalogona? “O loo oʻu taumafai e pulea oʻu mafaufauga sesē. Sa ou lagona o aʻu o se vaega o le ʻauuso, ina ua ou faitau i le mataupu, ʻo le toʻatele e matuā faigatā tele le taua ina ia manumalo i faanaunauga sesē.’ Na ou iloa ai e lē na o aʻu o loo tupu ai lenei mea.” Na ia maua foʻi aogā mai i se mataupu e faatatau i le silafaga a le Atua i tauatane ma tauafafine, lea na lomia i le Ala Mai! faa-Peretania o Oketopa 8, 2003. Na taʻua i le mataupu, o nisi mea e tatou te tauivi ai e pei o ni “mea matuitui i le tino.” (2 Kori. 12:7) A o tauivi pea e faia le mea saʻo, e mafai ona iai se vaaiga mautinoa i le lumanaʻi. Na ia faapea mai: “O le māfuaaga lea ou te mafaufau ai i aso taʻitasi, e mafai ona ou tumau faamaoni. Ou te matuā faafetai iā Ieova ona o le faaaogāina o lana faalapotopotoga, e fesoasoani iā i tatou i le auala e ola ai i lenei faiga leaga o mea.”
13 Seʻi mafaufau foʻi i le faaaʻoaʻoga a se tuafafine i le Iunaite Setete. Ua ia tusi mai: “Ou te faafetai atu i le tou fafagaina pea o i matou i meaʻai i le taimi tatau. E masani ona ou manatu na tusia nei mataupu mo aʻu. Sa ou tauivi i le tele o tausaga ma se tuʻinanauga sesē e inosia e Ieova. E iai taimi na ou tau faavaivai ai. Ou te iloa e alofa mutimutivale ma faamagalo Ieova, ae o le mea moni ou te leʻi ʻinoʻino i lenei faanaunauga sesē, o lea na ou manatu ai e lē mafai ona ou mauaina lana fesoasoani. O lenei tauiviga umi na aafia ai vala uma o loʻu olaga. . . . Ina ua māeʻa ona ou faitau i le mataupu ʻPo o iā te Oe “se Loto e Iloa ai” Ieova?’ i Le Olomatamata o Mati 15, 2013, na ou lagona ai o loo naunau Ieova e fesoasoani mai iā te aʻu.”
14. (a) O ā faalogona o Paulo e faatatau i mea na ia tauivi ai? (e) E faapefea ona tatou manumalo i o tatou vaivaiga faaletagata?
14 Faitau le Roma 7:21-25. Na malamalama lelei Paulo i le faigatā o le tauivi ma tuʻinanauga ma vaivaiga o le tino lē lelei atoatoa. Peitaʻi, na ia mautinoa atoatoa e mafai ona manumalo i lenei tauiviga pe a faalagolago iā Ieova e ala i le tatalo, ma faatuatua i le taulaga togiola a Iesu. Ae e faapefea i tatou? A o tatou tauivi ma o tatou vaivaiga faaletagata, e mafai ona tatou manumalo. E faapefea? E ala i le faaaʻoaʻo iā Paulo i le faalagolago atoatoa iā Ieova nai lo o lo tatou lava malosi, ma faaalia le faatuatua i le togiola.
15. Aiseā e mafai ai ona fesoasoani le tatalo iā i tatou, ina ia faamaoni ai pea ma tumau i tofotofoga?
15 E finagalo le Atua e faailoa atu lo tatou matuā popole i se mataupu. O se faaaʻoaʻoga, seʻi faapea ua aafia i tatou po o se sui o lo tatou aiga i se maʻi tugā po o ni faiga lē tonu. E faaalia lo tatou maufaatuatuaina atoatoa o Ieova e ala i le ōle atu iā te ia i le tatalo, ina ia foaʻi mai le malosi e faaauau ai ona tatou faamaoni, ma lē mou ese atu ai lo tatou olioli ma le malosi faaleagaga. (Fili. 4:13) O mea na tutupu i Kerisiano i aso o Paulo ma aso nei, e faamaonia ai o le tatalo e mafai ona faafouina ai lo tatou malosi, ma atiaʻe ai lo tatou mautinoa lea e mafai ona tatou tumau ai.
IA FINAFINAU PEA MO LE FAAMANUIA A IEOVA
16, 17. O le ā ua e maumauaʻi e fai?
16 E matuā fiafia le Tiapolo e vaai mai ua tatou faavaivai ma toʻilalo. Ia tatou maumauaʻi e “taofimau i le mea e lelei.” (1 Tesa. 5:21) Ia mautinoa e mafai ona tatou manumalo i la tatou taua ma Satani, lana lalolagi leaga, ma o tatou tuʻinanauga agasala. E mafai ona tatou faia faapea, pe a maufaatuatuaina atoatoa le mana o Ieova e faamalosia ai i tatou.—2 Kori. 4:7-9; Kala. 6:9.
17 Ia faia taumafaiga uma ina ia tatou tau ai pea, tauivi pea, finafinau pea, ma tumau pea. Ia tatou mautinoa atoatoa iā Ieova, o le a ia ʻliligi ifo i o tatou luga faamanuiaga seʻia oo ina matuā tele lava.’—Mala. 3:10.


text:
FAAOPOOPOGA
O le ā le Taimi e Fai ai le Ufiulu, ma Aiseā e Fai Ai?
O le ā le taimi e tatau ai ona ufiufi le ulu o se fafine Kerisiano i lana tapuaʻiga, ma aiseā e fai ai lenā ufiulu? Seʻi o tatou tilofaʻia upu a le aposetolo o Paulo e uiga i lenei mataupu. Na ia saunia ni taʻiala e tatou te manaʻomia e faia ai ni faaiʻuga lelei e faamamalu ai le Atua. (1 Korinito 11:3-16) Na faailoa mai e Paulo ni vala se tolu e mafaufau i ai: (1) o gaoioiga e manaʻomia ai ona fai se ufiulu o se fafine, (2) o faatulagaga e tatau ai ona fai se ufiulu o se fafine (3) ma o māfuaaga e ala ai ona fai lona ufiulu.
O gaoioiga. E lua gaoioiga na taʻua e Paulo: o le tatalo ma le faia o valoaga. (Fuaiupu 4, 5) O le tatalo, o le talanoa atu lea iā Ieova, ma o se vaega lea o la tatou tapuaʻiga. O le faia o valoaga i aso nei, e faatatau atu i aʻoaʻoga uma faale-Tusi Paia e aʻoaʻoina atu e se auauna Kerisiano. Po o le uiga la o le tala a Paulo, e tatau i se fafine ona ufiufi lona ulu i so o se taimi e tatalo ai ma aʻoaʻo atu upu moni o le Tusi Paia? E leai. E fua i le faatulagaga o loo tatalo ma aʻoaʻo atu ai se fafine.
O faatulagaga. E lua faatulagaga na taʻua e Paulo, o le aiga ma le faapotopotoga. Na fai mai o ia: “O le ulu o le fafine o le tane; . . . o se fafine e tatalo pe na te faia valoaga ae e lē ufiufia lona ulu, ua faamāina e ia lona ulu.” (Fuaiupu 3, 5) Ua tofia e Ieova le tane e fai ma ulu o le avā i le faatulagaga o le aiga. E tatau ona ia amanaʻia le pule a lana tane, auā e faamāina e le avā lana tane pe a faatino e le avā ni tiute tauave ua tofia e Ieova i le tane. O se faaaʻoaʻoga, afai e tatau ona fai e le avā se suʻesuʻega faale-Tusi Paia a o iai lana tane, e tatau ona fai se ufiulu o le avā e faaalia ai lona amanaʻiaina o le pule a le tane. E ufiufi le ulu o le avā e tusa lava pe e papatiso lana tane pe e leai, auā o le tane o le ulu lea o le aiga. * Afai e tatalo pe e aʻoaʻo atu se fafine a o iai sana tama tama talavou ua papatiso, e tatau pea ona fai le ufiulu o le fafine, e lē ona o le tama tama o le ulu lea o le aiga, ae ona o le pule ua tuuina mai i tane papatiso o le faapotopotoga Kerisiano.
Na taʻua e Paulo le faatulagaga o le faapotopotoga e faapea: “Afai e finau mai se tasi i se isi tū, e leai se tū faapea o iā i matou, atoa ma faapotopotoga uma a le Atua.” (Fuaiupu 16) Ua tuuina atu i tane papatiso le matafaioi e taʻimua i le faapotopotoga Kerisiano. (1 Timoteo 2:11-14; Eperu 13:17) E na o tane ua tofia e fai ma toeaina ma auauna o le faiva, e gafa ma le tiute tauave mai le Atua o le leoleoina o le lafu mamoe a le Atua. (Galuega 20:28) Ae ona o ni tulaga lē maʻalofia, e iai taimi e tāpā ai le fesoasoani a se fafine Kerisiano, ina ia taulima ni tiute tauave e masani ona gafa ma se uso agavaa ua papatisoina. O se faaaʻoaʻoga, atonu e manaʻomia ona taʻitaʻia e se tuafafine se feiloaʻiga mo le galuega talaʻi, ona ua lē avanoa atu pe e lē o faatasi atu se uso agavaa ua papatiso. Pe e faia foʻi e le tuafafine se suʻesuʻega faale-Tusi Paia na muaʻi faatulagaina, ma o loo auai se uso papatiso i le suʻesuʻega. * Talu ai e aofia ai i na gaoioiga le galuega o le aʻoaʻo atu, lea e masani ona fai i le faapotopotoga Kerisiano, e tatau ona fai se ufiulu o le tuafafine e faailoa ai o loo ia faatinoina ni tiute tauave e masani ona tofia i uso.
Ae e tele vala o le tapuaʻiga e lē manaʻomia ai ona fai se ufiulu o se tuafafine. O se faaaʻoaʻoga, e lē manaʻomia se ufiulu pe a tali se tuafafine i sauniga a le faapotopotoga, pe a o talaʻi mai i lea fale i lea fale faatasi ma lana tane po o se isi uso papatiso, pe a o suʻesuʻe foʻi ma tatalo ma lana fanau e leʻi papatiso. Atonu e iai nisi tulaga e tulaʻi mai ma e lē mautinoa le tuafafine i le mea e fai, e lelei pe a suʻesuʻe atili o ia. * Pe a faaauau ona lē mautinoa o ia, pe o loo uunaʻia o ia e lona lotofuatiaifo e fai sona ufiulu, e lē sesē la pe afai e fai pea se ufiulu o se tuafafine, e pei ona faaalia i le ata o i luga.
O māfuaaga. E lua ni māfuaaga o loo taʻua i le fuaiupu e 10, e ala ai ona manaʻo se fafine Kerisiano e fai lona ufiulu: “E tatau . . . i le fafine ona ufiufi lona ulu e fai ma faailoga o lona gauaʻi i lana tane, ona o agelu.” Muamua lava, ia mātau le faaupuga “e fai ma faailoga o lona gauaʻi.” O le ufiufi o le ulu o se fafine, o se tasi lenā o auala e faailoa ai o loo ia amanaʻia le pule ua tuuina mai e Ieova i tane papatiso o le faapotopotoga. O lea la, ua faaalia ai lona alofa ma lona faamaoni iā Ieova le Atua. Lona lua, e maua i le faaupuga “ona o agelu.” E faapefea ona aafia nei foafoaga agaga malolosi pe a ufiufi le ulu o se fafine?
E naunau agelu e vaavaai mai o loo amanaʻia e le faalapotopotoga a Ieova i le lagi ma le lalolagi le pule a le Atua. E aogā foʻi iā i latou le faaaʻoaʻoga a tagata lē lelei atoatoa. Auā e tatau foʻi iā i latou ona gauaʻi i faatulagaga a Ieova, o se tofotofoga na paʻuʻū ai isi agelu i le taimi ua mavae. (Iuta 6) E ono mātauina e agelu se fafine Kerisiano o lē e sili atu lona poto masani, o lona iloa, ma lona atamai nai lo o se uso papatiso i le faapotopotoga, ae o loo nofosauni pea lenā tuafafine e gauaʻi i le pule a le uso. I nisi o tulaga, o se fafine Kerisiano faauuina, lea o le a avea mulimuli ane ma se tasi e pule faatasi ma Keriso. E iai le taimi o le a pule faatasi ai lenā tuafafine ma Keriso i le lagi, ma auauna ai i se tulaga e sili atu ona maualuga nai lo o agelu. Maʻeu se faaaʻoaʻoga lelei e mātauina e agelu i le taimi nei! Ioe, maʻeu se faaeaga mo tuafāfine uma lava e faaali ai lo latou usiusitaʻi ma le lotomaulalo e ala i lo latou faamaoni ma gauaʻi, a o vaavaai mai le faitau miliona o agelu faamaoni!
^ pala. 3 E masani lava ona lē tatalo leotele se avā Kerisiano a o iai faatasi ma lana tane talitonu, seʻi vaganā ai ni tulaga lē maʻalofia, e pei o le lē mafai ona toe tautala o le tane ona o se maʻi.
^ pala. 1 E lē manaʻomia ona fai se ufiulu o se tuafafine pe afai o loo ia faia se suʻesuʻega faale-Tusi Paia na muaʻi faatulagaina, ae o loo auai ai se uso ua talaʻi e leʻi papatiso ma e lē o lana tane.
^ pala. 2 Mo nisi faamatalaga, tagaʻi i Le Olomatamata o Fepuari 15, 2015, itulau e 30; Iulai 15, 2002, itulau e 26-27, po o le Watchtower o Fepuari 15, 1977, itulau 125-128.


text:
Mataupu 4
Ua papatiso e Alema le afe ma afe o tagata liliu mai—Ua ulu mai le amioletonu i le Ekalesia, ma ua taofia ai le alualu i luma o le Ekalesia—Ua tofia Nifaea e avea ma faamasino sili—O Alema, o ia o le faitaulaga sili, ua tuuina atu o ia lava i le auaunaga. E tusa o le 86–83 T.L.M.
1 O lenei sa oo i le lona ono o tausaga o le nofoaiga a faamasino i le nuu o Nifae, sa lē i ai ni finauga po o ni taua i le anuu o Saraʼemila.
2 Peitai sa puapuagatia le nuu, ioe, puapuagatia tele lava i le atoesea o o latou uso, ma le toesea foi o a latou lafu ma fagaga, ma le faatamaia foi o a latou faatoaga saito, ia na soli i lalo e vae ma lepeti e sa Lamanā.
3 Ma sa tetele naua o latou puapuagatia sa i ai i tagata taitoatasi se pogai na faanoanoa ai; ma sa latou talitonu o ia mea o faamasinoga ia a le Atua ua auina mai i o latou luga ona o lo latou amioleaga ma a latou mea inosia; o lea na fagua ai i latou i le manatuaina o lo latou tiute.
4 Ma sa amata ona latou faatu atoatoa atili le ekalesia; ioe, ma e toatele sa apapatisoina i vai o Saitonu ma faaauai i le ekalesia a le Atua; ioe, sa papatisoina i latou i le lima o Alema, o lē na faapaia o le efaitaulaga sili i luga o tagata o le ekalesia, e le lima o lona tamā o Alema.
5 Ma sa oo i le lona fitu o tausaga o le nofoaiga a faamasino, sa i ai e tusa o le tolu afe lima selau agaga sa faatasi atu i latou lava i le aekalesia a le Atua ma papatisoina. Ma sa faapea ona iu o le lona fitu o tausaga o le nofoaiga a faamasino i le nuu o Nifae, ma sa i ai le filemu faaauau pea i lena taimi atoa.
6 Ma sa oo i le lona valu o tausaga o le nofoaiga a faamasino, sa amata ona faasolo faamaualuluga tagata o le ekalesia, ona o lo latou amauoa tele, ma a latou esilika lelei, ma a latou ie lino miloa lelei, ma ona o le tele o a latou lafu ma fagaga, ma a latou auro ma a latou ario, ma ituaiga uma o mea taua eseese, ia sa latou maua e ala i lo latou toaaga; ma o nei mea uma sa faafefeteina ai i latou i le faamaualuluga o o latou mata, ona sa amata ona latou ofu o ofu taugata tele.
7 O lenei sa avea lenei mea ma pogai o le puapuaga tele o Alema, ioe, ma le toatele o tagata o e na afaauu e Alema e avea ma aoao, ma faitaulaga, ma toeaina i luga o le ekalesia; ioe, o le toatele o i latou sa faanoanoa tele i le amioleaga sa latou vaai ua amata ona i ai i totonu o o latou tagata.
8 Ona sa latou iloa ma vaai atu ma le faanoanoa tele i le amata ona fefete i luga o tagata o le ekalesia i le afaamaualuluga o o latou mata, ma tuu atu o latou loto i luga o oa ma luga o mea lē aoga o le lalolagi, sa amata ai ona latou inoino, o le tasi i le tasi, ma amata ona latou sauaina ai i latou o e sa elē talitonu e tusa ma o latou lava loto ma filifiliga.
9 Ma sa faapea, i le lona valu o tausaga o le nofoaiga a faamasino, ona amata ona i ai o afinauga tetele i totonu o tagata o le ekalesia; ioe, sa i ai elosilosivalega, ma finauga, ma le lotoleaga, ma sauaga, ma le faamaualuga, sa sili atu i le faamaualuluga o i latou o e sa lē auai i le ekalesia a le Atua.
10 Ma sa faapea ona iu o le lona valu o tausaga o le nofoaiga a faamasino; ma o le amioleaga o le ekalesia, sa avea o se maa tuʼia tele ia te i latou o e sa lē auai i le ekalesia; ma sa faapea ona amata ona vaivai o le ekalesia i lona alualu i luma.
11 Ma sa oo i le amataga o le lona iva o tausaga, sa vaaia ai e Alema le amioleaga o le ekalesia, ma sa ia vaai atu foi ua amata ona taitai atu e afaataitaiga a tagata o le ekalesia, i latou o e sa lē talitonu, mai sia fasi amioletonu i sia fasi amioletonu, ma faapea ona aumai ai o le faafanoga o le nuu.
12 Ioe, sa ia vaaia le lē tutusa tele i totonu o tagata, o ni isi ua latou faafefete aʼe i latou lava i lo latou faamaualuluga, ua inoino i isi, ua fuli atu o latou tua i e ua alē tagolima ma e ua lē lavalavā, ma i latou o e ua efia aai, ma i latou o e ua fia feinu, ma i latou o e ua mamai ma puapuagatia.
13 O lenei sa avea lenei mea ma pogai o auega i totonu o le nuu, aʼo isi sa latou faalotomaualalaloina i latou lava, i le fesoasoani atu lea ia te i latou o e na manaomia la latou fesoasoani, e pei o le afaasoa atu o a latou mea i e ua matitiva ma e ua lē tagolima, ma fafaga i e sa fia aai, ma mafatia i ituaiga o epuapuaga uma, imo Keriso, o lē o le a afio mai e tusa ma le agaga o valoaga;
14 Ma tulimatai i luma i lena aso, ma faapea ona afaatumauina ai le faamagaloina o a latou agasala; ua faatumuina i le eolioli tele ona o le toetutū mai o e ua oti, e tusa ma le finagalo ma le mana ma le laveaiga a Iesu Keriso mai fusi o le oti.
15 Ma o lenei sa oo ina ua vaai atu Alema i puapuaga o soo lotomaualalalo o le Atua, ma sauaga sa faafaulalai i o latou luga e le vaega na totoe o ona tagata, ma vaai i mea uma sa latou ale tutusa ai, sa amata ona faanoanoa tele o ia; e ui i lea sa lē tuulafoaiina o ia e le Agaga o le Alii.
16 Ma sa ia filifilia se tagata poto sa i ai i totonu o toeaina o le ekalesia, ma tuu atu ia te ia le pule e tusa ma le aleo o le nuu, ina ia mafai e ia ona maua o le pule e fai ai etulafono e tusa ma tulafono na tuuina mai, ma faamalolosi ia tulafono e tusa ma amioleaga ma solitulafono a tagata.
17 O lenei o le igoa o lenei tagata o Nifaea, ma sa tofia o ia e avea ma afaamasino sili; ma sa nofo o ia i le nofoa-faamasino e faamasino ma pulea le nuu.
18 O lenei sa lē tuuina atu e Alema ia te ia le tofiga o le avea ma faitaulaga sili i le ekalesia, ae sa ia taofi pea le tofiga o le faitaulaga sili ia te ia lava; ae sa ia tuuina atu le nofoa-faamasino ia Nifaea.
19 Ma sa ia faia lenei mea ina ia mafai e aia lava ona alu atu i totonu o ona tagata, po o tagata o Nifae, ina ia mafai ona ia talai atu le eafioga a le Atua ia te i latou, e iuunai ai i latou, ia latou omanatua lo latou tiute, ma ina ia mafai ona ia toso i lalo, e ala i le afioga a le Atua, le faamaualuga uma ma le pepelo ma finauga uma sa i ai i totonu o lona nuu, i le vaai atu ua leai se auala e mafai ai ona ia toe aumai o i latou, vagana ai le faamamafa malosi atu, e ala atu i le umolimau manino e faasaga ia te i latou.
20 Ma sa faapea i le amataga o le lona iva o tausaga o le nofoaiga a faamasino i le nuu o Nifae, ona tuuina atu e Alema o le nofoa-faamasino ia aNifaea, ma tuu atu atoatoa o ia lava i le eperisitua maualuga o le faatulagaga paia a le Atua, i le molimau o le afioga, e tusa ai ma le agaga o faaaliga ma valoaga.


text:
MATAUPU 90
“O le Toetū ma le Ola”
E TAUNUU ATU IESU UA MALIU LASALO
“O LE TOETŪ MA LE OLA”
Ua tuua e Iesu Perea ma ua taunuu atu nei i le taufaasiʻusiʻuga o Petania, o se nuu pe tusa ma le lua maila (3 km) le mamao i le itu i sasaʻe o Ierusalema. O loo faavauvau Maria ma Mareta i le maliu o lo la tuagane o Lasalo, ma ua ō atu le toʻatele o tagata e faamāfanafana iā i laʻua.
Mulimuli ane, ua alu atu se tasi iā Mareta ma taʻu atu i ai o lea ua maliu atu Iesu. O lea ua faanatinati atu ai o ia e faafeiloaʻi Iesu. Ua faamatala atu e Mareta mea na la mafaufau i ai ma lona uso mo aso e fā: “Le Alii e, ana e iai i inei, semanū e lē oti loʻu tuagane.” E lē faapea ua leai se faamoemoe o Mareta, auā ua ia toe faapea atu iā Iesu: “Ua ou iloa lava, o mea uma e te talosaga atu ai i le Atua, e foaʻi mai lava e le Atua iā te oe.” (Ioane 11:21, 22) O lea e talitonu Mareta, atonu e mafai lava ona fesoasoani Iesu i lona tuagane e ui ua maliu o ia.
Ua fetalai atu Iesu iā Mareta: “O le a toetū lou tuagane.” Ua manatu Mareta o loo faasino atu le fetalaiga a Iesu, i le toetū i le lalolagi i le lumanaʻi. O le faamoemoe foʻi lea sa iai iā Aperaamo ma isi. Ua faailoa atu e Mareta lona mautinoa o le a tupu moni lenei mea i le faapea atu: “Ou te iloa e toetū o ia i le toetū i le aso mulimuli.”—Ioane 11:23, 24.
Ae faamata e mafai ona aumaia e Iesu le mapusaga i lea lava taimi? Ua faamanatu atu e Iesu iā Mareta, ua tuuina mai e le Atua iā te ia le mana e toe faatutū ai ē ua maliliu i le fetalai atu: “O lē e faatuatua mai iā te aʻu, e ui ina oti o ia, ae e toe ola mai lava; a o ē o loo ola ma faatuatua mai iā te aʻu, e lē oti lava.”—Ioane 11:25, 26.
E lē o faapea mai Iesu e lē oo lava le oti i ona soo o loo ola i lenā taimi, auā o le a oo foʻi iā te ia le oti e pei ona ia fetalai atu ai i ona aposetolo. (Mataio 16:21; 17:22, 23) O loo faamamafa atu e Iesu, o le faaalia o le faatuatua iā te ia e mafai ona iʻu atu ai i le ola e faavavau. O le a maua e le toʻatele o i latou e faaalia le faatuatua le ola e faavavau, pe a toe faatutūina mai i le oti. Ae e iai foʻi ē e faamaoni o le a soifua i le iʻuga o lenei faiga o mea, atonu e lē oo i ai le oti. Po o le ā lava le tulaga, o i latou uma e faaalia le faatuatua iā Iesu e mafai ona mautinoa e latou te maua le faamoemoe o le ola e faavavau.
Ae pe e mafai e Iesu o lē na fetalai “O aʻu o le toetū ma le ola,” ona fesoasoani iā Lasalo o lē ua fā nei aso talu ona maliu? Ua fesili atu Iesu iā Mareta: “Pe e te talitonu i lenei mea?” Ua tali mai Mareta: “Ioe, le Alii e, ua ou talitonu o oe o le Keriso, o le Alo o le Atua, o Lē ua maliu mai i le lalolagi.” O le faatuatua o Mareta e mafai e Iesu ona faia se gaoioiga i lenā lava aso, ua ia faanatinati atu ai i le fale i lona uso ma musumusu atu iā te ia: “Ua oo mai le Aʻoaʻo ma o loo fia vaai iā te oe.” (Ioane 11:25-28) O lea, ua tuua ai e Maria le fale. Ua mulimuli atu iā te ia isi tagata, ma le manatu o loo alu atu o ia i le tuugamau o Lasalo.
Nai lo o lea, ua alu atu Maria iā Iesu ma faapaʻū i ona vae, ua tagi masūsū, ma toe faaleo atu faalogona sa iai i lona uso e faapea: “Le Alii e, ana e iai i inei, semanū e lē oti loʻu tuagane.” Ua silasila atu Iesu iā Maria o loo tagi, ma o loo fetagisi foʻi le motu o tagata, ona ōi ai lea o ia ma ua ootia lona finagalo. Ona tagi ai lea o ia. Ua matuā pāʻia loto o tagata o loo vaavaai ane i lenei mea. Ua fesili isi e faapea: ʻAfai e mafai e Iesu ona faapupulaina mata o le tamāloa tauaso, pe e lē mafai foʻi la ona ia taofia le oo o le oti i lenei tagata?’—Ioane 11:32, 37.


text:
Free download Le Aso Na Magalo Ai Le Sala A Valai Tapuni I Lo La Va Ma Lona Nuu O Tiavea Aleipata mp3
Free download Le Aso Na Magalo Ai Le Sala A Valai Tapuni I Lo La Va Ma Lona Nuu O Tiavea Aleipata mp3 at BonkMusic
Le aso na magalo ai le sala a VALAI TAPUNI i lo la va ma lona nuu o Tiavea Aleipata
Published: August 20, 2014
Le oo VALAI TAPUNI family
Published: August 19, 2014
Aso o Le Mativa by Pukaru
Published: February 01, 2010
Saofa'i aiga Agaese Tuiavi'i (26/06/2014) Tiavea Aleipata - Ava taeao
Published: March 28, 2015
Le Tasi Taeao (One Morning)
Published: April 01, 2010
Puapuaga o Keriso (Manulele o le Talalelei Choir EFKS Apolima Uta 2006)
Published: December 05, 2010
I le Sapati
Published: April 28, 2011
EFKAS ESETA FAA FALELUA SATAURO O LE MANUMALO MA ALASKA 5 FAAEVAGELIA ALASKA 5 WITH LYRICS
Published: April 01, 2016
TAFT F.S.A.O.G YOUTH SKIT PART 4
Published: April 24, 2014
Felise Mikaele-'A Mavae Loimata'
Published: December 01, 2009


text:
Mataupu 5
E avea le Au Paia ma atalii ma afafine o Keriso e ala i le faatuatua—Ona valaau ai lea o i latou i le suafa o Keriso—Ua apoapoai atu le Tupu o Peniamina ia te i latou ia tutumau ma lē masiʼiʼese mai galuega lelei. E tusa o le 124 T.L.M.
1 Ma o lenei, sa oo ina ua uma ona saunoa atu faapea le tupu o Peniamina i lona nuu, sa auina atu e ia ni avefeau i totonu ia te i latou, i le fia iloa mai lona nuu pe ua latou talitonu i upu na tautala atu e ia ia te i latou.
2 Ma sa latou alalaga uma mai i le leo e tasi, fai mai: Ioe, ua matou talitonu i upu uma na e saunoa mai ai ia te i matou; o lenei foi, ua matou iloa lo latou mautinoa ma le moni, ona o le Agaga o le Alii Mamana Aoao, lea ua ia faia se aliuga tele i totonu o i matou, po o i totonu o o matou loto, ua lē toe i ai so matou manao e fai emea leaga, ae ia faia mea lelei e lē aunoa.
3 Ma o i matou, i matou lava foi, ua matou maua ni vaaiga tetele o mea o le a oo mai, e ala i le agalelei aoao o le Atua, ma faaaliga a lona Agaga; ma a na tatau ai, e mafai ona matou vavalo e uiga i mea uma.
4 Ma o le faatuatua sa ia te i matou e uiga i mea na saunoa mai ai lo matou tupu ia te i matou ua aumai ai i matou i lenei malamalama tele, lea ua matou olioli ai i se olioli tele lava faapea.
5 Ma ua matou malilie e ulu atu i se afeagaiga ma lo matou Atua e fai lona finagalo, ma usiusitai i ana poloaiga i mea uma e poloaiina ai i matou e ia, i o matou aso uma o totoe, ina ia matou lē aumai i o matou lava luga le mafatia e elē gata, e pei ona fetalai i ai le iagelu, ina ia matou lē inu mai le ipu o le toasa o le Atua.
6 Ma o lenei, o upu nei na manao i ai le tupu o Peniamina mai ia te i latou; ma o lea na fai atu atu ai o ia ia te i latou: Ua outou fai mai upu na ou manao i ai; ma o le feagaiga ua outou faia o se feagaiga amiotonu.
7 Ma o lenei, ona o le feagaiga ua outou faia, o le a taʼua ai outou o le fanau a aKeriso, o ona atalii, ma ona afafine; ona faauta, o le asō ua efanauina ai e ia outou faaleagaga; ona ua outou fai mai ua liua o outou iloto e ala i le faatuatua i lona suafa; o lea, ua ofanauina ai outou e ia ma ua avea ai outou ma ona uatalii ma ona afafine.
8 Ma o lalo o lenei ao ua afaasaoloto ai outou, ma ua eleai se isi lava ao e mafai ona faasaoloto ai outou. Ua leai se isi lava isuafa ua tuuina mai e mafai ona oo mai ai le olataga; o lea, ou te manao ai ia outou oave i o outou luga le suafa o Keriso, outou uma ua ulu atu i le feagaiga ma le Atua o le a outou usiusitai e oo i le iuga o o outou ola.
9 Ma o le a oo mai, soo se tasi e faia lenei mea o le a maua o ia i le aao taumatau o le Atua, ona o le a iloa e ia le suafa o le a valaau ai o ia; ona o le a valaau o ia i le suafa o Keriso.
10 Ma o lenei foi o le a oo mai, soo se tasi e lē avea i ona luga le suafa o Keriso o le a valaauina i se aisi igoa; o lea, o le a maua e ia o ia lava i le aao etauagavale o le Atua.
11 Ma ou te manao ia outou manatua foi, o le aigoa lenei sa ou fai atu o le a ou avatu ia te outou e lē tatau lava ona soloiesea, vagana ai i le solitulafono; o lea, ia outou faaeteete ai ia outou lē solitulafono, ina ia lē soloiesea le suafa mai o outou loto.
12 Ou te fai atu ia te outou, ou te manao ia outou manatua ia ataofi le suafa ia tusia pea i o outou loto, ina ia lē maua outou i le aao tauagavale o le Atua, ae ia outou lagona ma iloa le leo o le a valaau ai outou, ma le igoa foi, o le a valaau ai outou e ia.
13 Aua pe faapefea ona ailoa e se tagata le matai e lei auauna i ai o ia, ma o se foi o se tagata ese ia te ia, ma ua mamao mai mafaufauga ma faamoemoega o lona loto?
14 O lenei foi, e ave ea e se tagata se asini e ā lona tuaʼoi ma taofi ia te ia? Ou te fai atu ia te outou, E leai; e lē tuua lava e ia o ia, ia ʼai i totonu o lana lafu, ae na te tuli ese o ia, ma tuli o ia i fafo. Ou te fai atu ia te outou, o le a faapea lava i totonu ia te outou pe afai tou te lē iloa le suafa ua valaau ai outou.
15 O lea, ou te manao ai ia outou tutumau ma lē masiʼiʼese, ma tumu e lē aunoa i galuega lelei, ina ia mafai ona afaamauina outou e Keriso, le Alii le Atua Mamana Aoao, e fai mona, ina ia mafai ona aumai o outou i le lagi, ina ia mafai ona outou maua le olataga tumau-faavavau ma le ola e faavavau, e ala i le poto, ma le mana, ma le faamasinotonu, ma le alofa mutimutivale o ia o lē na efoafoaina mea uma, i le lagi ma le lalolagi, o lē o le Atua o mea uma. Amene.


text:
Tuumalo susuga Faifeau Toeaina Masalosalo Sopoaga
O se tala faanoanoa ua ufitia ai le atunuu, tainane le galuega paia a le Atua, ina ua tuua le malo e le susuga i le alii Faifeau Toeaina ia Rev. Elder Masalosalo Sopoaga, ona o le valaau paia a le Atua, i le tuana’i ai o tausaga e 73 sa tautua ai mo lona aiga, nuu, atunuu aemaise le galuega paia a le Atua.
O Rev. Sopoaga na maliu i le maota gasegase o le LBJ i Fagaalu i le taeao o le aso Lulu na te’a nei, e pei ona faamaonia mai e lona alo tamaitai ia Menorah, a’o i ai i ona tafatafa lona faletua ia Simoe ma nai ona alo e toalua o Menorah ma Hesedh.
O ni lagona e faigata ona faamatala taimi o le mafutaga aemaise ai o le soifuaga auauna i le Atua ma le atunuu, ao taumafai lona aiga e faailoa sini tetele na mafai ona ausia e lenei auauna ao tautua ai i le galuega a le Atua.
Na amata mai le soifuaga aoaoina o Rev. Sopoaga i le aoga faa faifeau i lona nuu o Salelologa i Savai’i na soifua a’e ai, ona sosoo ai loa lea ma le aoga a Maluafou, ma aga’i atu ai le kolisi a Leulumoega Fou ma faaauau atu ai i le Iunivesite i Suva i Fiti.
Na maea lana aoga i Fiti ona agai atu loa lea i le aoga a St. John NZ, sosoo atu ai ma le Hebrew University i Ierusalema, o le Iunivesite a Chicago i Illinois ma agai atu ai i le Iunivesite a London i Peretania mo le faalauteleina o lona olaga aoaoina, ma ia maua mai ai faailoga tetele sa avea ai o ia o se tasi o sikola o le Tusi Paia.
“O aoga uma ia sa aoga ai le toeaina ma maua mai ai nisi o ana faailoga sa fesoasoani i le galuega faafaifeau na galue ai mo le tele o tausaga,” o le saunoaga lea a Menorah.
Ina ua taliu mai o ia i Samoa mai ana aoaoga i fafo, sa amata galue Rev. Sopoaga o se faiaoga i le Kolisi Faafaifeau i Malua Theological College, ma tofia ai o ia e avea ma pule aoga mo le tolu tausaga mai le 1976 e oo atu i le 1979.
“Sa galue muamua o ia i le ekalesia EFKS i Solosolo i Samoa, a’o le’i tofia na te vaaia le ekalesia EFKAS i Pago Pago mai le 1981 seia oo atu i le 2010 na malolo ritaea ai,” o se faamatalaga lea a Menorah.
O le susuga Rev. Sopoaga na malolo litaea mai le galuega faa faifeau i le mae’a ai o le fonotele a le Ekalesia i le 2010, i le tuana’i ai lea o tausaga e 30 sa tautua ai i le ekalesia EFKAS i Pago Pago.
Ao galue o ia i le ekalesia i Pago Pago, sa avea o ia ma faiaoga i le Kolisi Faa Faifeau i Kanana Fou. Sa avea foi o ia ma taitaifono o le Komiti o le Palola mo le tele o tausaga i taimi o le nofoaiga a Kovana Lutali.
E tele uiga ma amioaga e faagalo gata ai e lona aiga le alii faifeau i aso o le latou mafutaga.
“O lenei tama, e faamuamua lava lana galuega faa faifeau nai lo se isi lava mea o lenei olaga, o se tama e onosa’i, e talitiga, e tiga lava ona tigaina i lona gasegase ae a fesili atu i ai poo a mai o ia, e tasi lava lana tali o loo manuia,” o nisi ia o uiga e manatua ai e Menorah lona tuaa.
“O le alii faifeau o se tagata e ese le loto mau i ona lagona, o se tagata e tautala soo, e loto fiafia, e faigofie foi lona olaga, e faamasani gofie i soo se tagata, na te le faailogaina foi se tagata e talanoa ma mafuta i ai, e agamalu ae sili ai i na uiga uma o ia o se tama e loto alofa ma tausaafia,” o nisi ia o uiga e manatua ai e le faletua ia Simoe le susuga ia Rev. Sopoaga i le la mafutaga.
O lo o i ai pea le tino maliu o le alii faifeau i le maota gasegase i Fagaalu e faatali ai se isi fuafuaga mo ona toe sauniga mai lona aiga.
O lo o soifua mai pea i le taimi nei lona faletua ia Simoe, o ona alo e toalua atoa ai ma ana fanau fai.
Ia faamaise le Agaga Paia o le Atua i le paia o aiga loto faavauvau.


text:
Vaega 14
1–6, O e e galulue i le tovine o le a latou maua le olataga; 7–8, O le ola e faavavau o le meaalofa silisili lea o meaalofa a le Atua; 9–11, O Keriso na foafoaina le lagi ma le lalolagi.
1 Ua le pine ona oo mai o se galuega tele ma le aofoofogia i le fanauga a tagata.
2 Faauta, o Aʼu o le Atua; uai mai i laʼu upu, lea ua vave ma manana, ua maai sili atu nai lo se pelu mata-lua, i le vavaeina o sooga ma le su o ivi; o lea ia uai mai i laʼu upu.
3 Faauta, ua sinasina le fanua ua saunia e selesele; o lea, ai se e fia selesele ia tuu atu o ia e sasau atu lana selesaito ma lona malosi, ma selesele mai manū o ao, ina ia mafai ona teu e ia mo lona agaga le olataga tumau-faavavau i le malo o le Atua.
4 Ioe, ai se e sasau atu lana selesaito ma selesele mai, o ia lava lea ua valaaulia e le Atua.
5 O lea, afai e te ole mai ia te aʼu o le a e mauaina; afai e te tuitui mai o le a tatala atu ia te oe.
6 Saili e aumai i luma ma faatu laʼu Siona. Tausi i aʼu poloaiga i mea uma.
7 Ma, afai e te atausia aʼu poloaiga ma etumau e oo i le iuga, o le a e maua le iola e faavavau, le meaalofa silisili lea o meaalofa uma a le Atua.
8 Ma o le a oo mai foi, afai e te ole atu i le Tamā i loʼu igoa, i le faatuatua ma le talitonu, o le a e maua le aAgaga Paia, lea na te tuu atu upu, ina ia mafai ona e tu o se emolimau o mea o le a e ifaalogo ma vaai i ai, ma ina ia mafai foi ona e alaga atu le salamo i lenei tupulaga.
9 Faauta, o Aʼu o aIesu Keriso, le eAtalii o le iAtua soifua, o lē na ofoafoaina le lagi ma le ulalolagi, o se fmalamalama e lē mafai ona natia i le gpouliuli;
10 O le mea lea, e ao ina Ou aumai ai i luma le aatoatoaga o laʼu talalelei mai eNuuese i le aiga o Isaraelu.
11 Ma faauta, o oe o Tavita, ma ua valaaulia oe e te fesoasoani; o se mea afai e te faia, ma faamaoni, o le a e manuia faaleagaga ma faaletino, ma o le a tele lava lou taui. Amene.


text:
Mataupu 6
O tagata e salamo ia papatiso ma faaaumeaina—O tagata o le Ekalesia o e e salamo e faamagaloina—Ia taitaia sauniga i le mana o le Agaga Paia. E tusa o le 401–421 T.A.
1 Ma o lenei ou te tautala atu e uiga i le apapatisoga. Faauta, sa papatisoina toeaina, faitaulaga, ma aoao; ma sa le papatisoina i latou vagana ai ua latou fua mai fua e tatau ai e iloa ai ua latou eagavaa.
2 Pe na latou talia foi soo se tasi i le papatisoga vagana ai ua latou o mai i luma ma le aloto momomo ma le agaga salamo, ma molimau mai i le ekalesia ua latou salamo faamaoni ia latou agasala uma.
3 Ma sa leai se tasi na talia i le papatisoga vagana ai ua latou aave i o latou luga le suafa o Keriso, ma ua i ai le mauai e auauna atu ia te ia e oo i le iuga.
4 Ma ina ua uma ona taliaina o i latou i le papatisoga, ma galueaiina ma afaamamaina e le mana o le Agaga Paia, sa faitauina i latou i totonu o tagata o le ekalesia a Keriso; ma sa ave o latou eigoa ina ia manatua i latou ma tausia i le afioga lelei a le Atua, e faatutumau ai i latou i le ala sao, e faatutumau ai i latou ia imataala e le aunoa i le tatalo, ua nao galuega a Keriso, o le o le opogai ma le iuga o lo latou faatuatua, ua ufaalagolago i ai.
5 Ma sa potopoto asoo faatasi le eekalesia, e ianapopogi ma tatalo, ma talatalanoa, o le tasi i le tasi, e uiga i le uelefea o o latou agaga.
6 Ma sa latou potopoto soo faatasi e taumamafa i le areto ma le uaina, i le faamanatuina o le Alii o Iesu.
7 Ma sa latou tausisi ma le faaeteete ina ia aleai se amioletonu e i totonu o i latou; ma o soo se tasi e maua ua ia faia le amioletonu, ma e toatolu emolimau o le ekalesia e tausalaina ai i latou i luma o itoeaina, ma afai latou te le salamo, ma ole faatoese, sa utineia ese o latou igoa, ma sa le faitauina i latou i totonu o tagata o Keriso.
8 Ae o asoo se taimi sa latou salamo ai ma saili le faamagaloga, ma le faamoemoe faamaoni, sa efaamagaloina i latou.
9 Ma sa ataitaia a latou sauniga e le ekalesia e tusa ma galuega a le Agaga, ma le mana o le eAgaga Paia; ona o soo se mea na taitaia ai i latou e Agaga Paia e talai, pe apoapoai, pe tatalo, pe aioi, pe pepese atu ai, sa faapea lava ona faia.


text:
Need help understanding business.gov.au in Samoan?
E manaomia se fesoasoani e faamalamalama ai le business.gov.au i lau gagana?
Afai ete le mauaina ia faamatalaga na ete sailia i lau gagana, o feso'ota'iga ia e mulimuli mai i lalo e mafai ona fesoasoani i a oe e faafesootai ai auaunaga ete manaomia.
Auaunaga o Faamatalaupu ma Faaliliuupu (TIS) i le Atunuu Atoa
O le TIS i le Atunuu Atoa mai le Matagaluega o Femalagaaiga ma le Puipuiga o Tuaoi (DIBP) e maua mai ai faamatalaupu i luga o telefoni 24 itula i le aso, 7 aso o le vaiaso. E mafai ona e faaaogaina lenei auaunaga mai so'o se mea lava i totonu o Ausetalia mo le tau o telefoni lata mai i le 13 14 50.
Pulega o Faamatalaupu ma Faaliliuupu ua Papasi Atoa i le Atunuu Atoa (NAATI)
Ina ia maua se faamatalaupu poo se faaliliuupu ua pasi atoa pe ua aloaia foi e le NAATI, e mafai ona e:
- saili ma su'esu'e la latou Tusifaatonu i Luga o le laina
- valaau i le NAATI i le 1300 557 470 (na o totonu o Ausetalia lava)
Yellow Pages - Itulau o Pepa Samasama
E mafai ona e maua ia faamatalaupu ma faaliliuupu i totonu o Itulau o Pepa Samasama i lou su'eina lea o "Faamatalaupu" poo "Faaliliuupu".
Faamatalaga o le Matagaluega o Auaunaga mo Tagata Soifua i isi gagana
E tuuina mai ele Matagaluega o Auaunaga mo Tagata Soifua ia faaliliuupu mo le tele o a latou tusitusiga faalaua'itele i luga o le laina, e aofia ai ma faamatalaga:
- mo i latou e fou ua faato'ā taunuu mai e nonofo iinei
- mo tagata e faigaluega na o se vaega o le taimi ma faigaluega le tumau
- i feagaiga e uiga i le va o Ausetalia ma isi lava atunuu i le puipuia ma le leoleoina o le va nonofo ai
- e uiga i totogi ma peimeni, faapea ma auaunaga.
O auaunaga o faamatalaupu ma faaliliuupu a le Matagaluega o Auaunaga mo Tagata Soifua
E tuuina mai ele Matagaluega o Auaunaga mo Tagata Soifua ia faamatalaupu ma faaliliuupu ma auaunaga e fai fua e fesoasoani ia oe e talosagaina ni au peimeni e le faailoaina ma e malu puipuia.
Matagaluega o Femalagaaiga ma Puipuiga o Tuaoi (DIBP)
E iai le lisi o fesoasoani a le DIBP ua faaliliuina ma fautuaga mo i latou e fou ma faato'ā taunuu mai, ma i latou e mananao e maua ni o latou visa.
O faamatalaga i isi gagana a le Ofisa o Lafoga a Ausetalia (ATO)
E tuuina mai ele ATO ia tusitusiga faalaua'itele e fesoasoani i a oe ia e malamalama ai i lafoga i totonu o Ausetalia. E iai faaliliuga i gagana nei: Arabic, Assyrian, Auslan, Burmese, Chinese, Croatian, Dari, Dinka, Farsi, Greek, Hindi, Indonesian, Italian, Japanese, Karen, Khmer, Korean, Macedonian, Russian, Serbian, Somali, Spanish, Thai, Turkish and Vietnamese.


text:
Fesili 3
E Faapefea Ona Ou Talanoa i Oʻu Mātua?
O LE Ā E TE FAIA?
Se mea e ono tupu: Ua oo nei i le afiafi o le Aso Lulu. Ua uma feʻau a Geoff o lē e 17 ona tausaga, ma ua talafeagai ona fai sana koma. Ua aapa atu ki le TV, ma saofaʻi loa i lona nofoa.
O le taimi lava lenā ua sau ai lona tamā, ma ua lē fiafia ma lana pupula.
Ua ia fai atu: “Geoff! O le ā le mea e maʻimau ai fua lou taimi e matamata lenā TV, ae lē alu e fesoasoani i meaaʻoga a le tama le la? Ua ova tele lou lē usitaʻi!”
Ae ua tomumu Geoff e faapea, “Matuā e ote soo tele.”
Ua pulatoʻa atu i ai lona tamā ma fesili atu: “O le ā lau tala?”
Ua faasesepa mata o Geoff ma tali atu, “E leai se mea.”
A ua matuā ita lava lona tamā ma fai atu iā Geoff, “Aua le malō mai faapena lou gutu.”
Pe ana faapea o oe o Geoff, o le ā e te ono faia e ʻalofia ai lea feeseeseaʻiga?
IA NOFO MA MAFAUFAU LELEI
O le auala e te fesootaʻi ai ma ou mātua, e tai pei o le aveina o se taavale. Pe a e tau atu i se mea o loo poloka ai le auala, e mafai ona e ui i se isi auala.
O SE FAATAʻITAʻIGA:
Ua faapea mai se tamaʻitaʻi e igoa iā Leah: “O le faigatā ia ona ou talanoa i loʻu tamā. I nisi taimi, e lē umi ona ou talanoa atu i ai ae faapea mai, ʻO lenā sa fai mai sau tala?’”
E TOLU MEA E ONO MAFAI ONA FAI E LEAH.
1. Avaavau atu i lona tamā.
Ua avaavau atu Leah: “Se faalogo mai, e tāua le mea lea ou te fai atu ai!”
2. E lē toe talanoa i lona tamā.
Ua fiu Leah ma lē toe talanoa ai i lona tamā e faatatau i lona faafitauli.
3. Faatali mo se taimi talafeagai e toe talanoa ai i lona tamā i lenā mataupu.
E talanoa faafesagaʻi Leah ma lona tamā i se isi taimi, pe tusi atu foʻi se tusi i lona tamā e uiga i lona faafitauli.
O lē fea auala e te fautuaina Leah e na te faia?
SEʻI FAI SE ILOILOGA: E tele mea o loo mafaufau i ai le tamā o Leah, ma o le māfuaaga lea ua ia lē iloa ai le mea e lē o fiafia ai Leah. Pe afai la e filifili e Leah le Auala 1, e ono lē malamalama lona tamā i le māfuaaga ua avaavau atu ai Leah iā te ia. O lenei auala atonu o le a lē fia faalogo mai ai lona tamā iā te ia, ma e na te lē o faaalia ai foʻi le āva ma le faaaloalo i lona tamā. (Efeso 6:2) O lea la, e leai se iʻuga lelei e maua mai i lenei auala.
E ui e ono faigofie atu le Auala 2, ae e lē o le auala sili lea ona atamai. Aiseā? Ina ia mafai ona taulau Leah i le taulimaina o ona faafitauli, e manaʻomia ona ia talanoa atu i lona tamā. Ae ina ia mafai ona fesoasoani atu lona tamā iā te ia, e manaʻomia ona ia iloa le mea o loo tupu iā Leah. E leai se mea e mafai ona faaleleia, pe a lē talanoa Leah i lona tamā.
Ae i le Auala 3, e lē faataga e Leah le mea na tupu e taofia ai o ia mai i le taumafai e talanoa i lona tamā. O lea, e taumafai o ia e talanoa atu i lona tamā i se isi taimi. Afai foʻi e filifili Leah e faailoa atu ona faalogona i lona tamā e ala i se tusi, atonu o le a vave ona toe lelei ai ona faalogona.
Atonu e aogā foʻi lona tusia o se tusi e iloa tonu ai faamatalaga e manaʻo e fai atu i lona tamā. Pe a faitau lona tamā i le tusi, ona ia iloa ai lea o mea o loo taumafai Leah e faamatala atu. O le faia faapea, e ono fesoasoani ai i le tamā o Leah e malamalama lelei ai i lona faafitauli. O lea, e aogā le Auala 3 iā Leah ma lona tamā. E tusa pe e talanoa faafesagaʻi pe tusi atu se tusi, ae e ōgatusa le Auala 3 ma le fautuaga o loo i le Roma 14:19 ina ia “tausisi i mea e faatupu ai le filemu.”
O ā nisi auala e mafai ona fai e Leah?
Mafaufau i se auala se tasi ma tusi i lalo. Ona tusi lea i lalo o le iʻuga e ono oo i ai ona o lenā auala.
ʻALOFIA FAAMATALAGA E LĒ MANINO
Ia manatua, e iai taimi e faapea mai ai ou mātua o loo la malamalama i lau tala, ae e lē o le uiga moni lenā o lau tala o loo e mafaufau i ai.
O SE FAATAʻITAʻIGA:
Ua fesili atu ou mātua pe aiseā ua e foliga lē fiafia ai. Ae e tali i ai, “Ou te lē o fia talanoa ai.”
Peitaʻi ua manatu ou mātua, o le uiga o lau tala: “Ou te lē talitonuina oulua e sasaa atu i ai oʻu faalogona. O le a ou talanoa i aʻu uō e uiga i loʻu faafitauli ae e lē o oulua.”
Seʻi faapea o loo e feagai ma se faafitauli faigatā ma o loo fia fesoasoani atu ou mātua iā te oe. Ae e fai atu: “Aua le popole, o lea ou te iloa le mea e fai.”
Atonu o le a manatu ou mātua o le uiga o lau tala o le:
Atonu e sili lou tali atu faapea: